title: Οδηγία 2014/29/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014 , για την εναρμόνιση των νομοθεσιών των κρατών μελών σχετικά με τη διάθεση στην αγορά απλών δοχείων πίεσης  Κείμενο που παρουσιάζει ενδιαφέρον για τον ΕΟΧ

text:
               29.3.2014

               EL

               Επίσημη Εφημερίδα της Ευρωπαϊκής Ένωσης

               L 96/45

         ΟΔΗΓΊΑ 2014/29/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 26ης Φεβρουαρίου 2014
   για την εναρμόνιση των νομοθεσιών των κρατών μελών σχετικά με τη διάθεση στην αγορά απλών δοχείων πίεσης
   (αναδιατύπωση)
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 114,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:

               (1)

               Η οδηγία 2009/105/ΕΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, σχετικά με τα απλά δοχεία πίεσης (3) έχει τροποποιηθεί ουσιωδώς (4). Με την ευκαιρία νέων τροποποιήσεων, είναι σκόπιμη, για λόγους σαφήνειας, η αναδιατύπωση της εν λόγω οδηγίας.

               (2)

               Ο κανονισμός (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για τον καθορισμό των απαιτήσεων διαπίστευσης και εποπτείας της αγοράς όσον αφορά την εμπορία των προϊόντων (5), ορίζει κανόνες διαπίστευσης των οργανισμών αξιολόγησης της συμμόρφωσης, παρέχει το πλαίσιο για την εποπτεία της αγοράς προϊόντων και για τη διενέργεια ελέγχων σε προϊόντα από τρίτες χώρες και ορίζει τις γενικές αρχές που διέπουν τη σήμανση CE.

               (3)

               Η απόφαση αριθ. 768/2008/ΕΚ του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για κοινό πλαίσιο εμπορίας των προϊόντων (6) ορίζει κοινές αρχές και διατάξεις αναφοράς που εφαρμόζονται σε όλη την τομεακή νομοθεσία, ώστε να εξασφαλίζεται συνεκτική βάση για την αναθεώρηση ή την αναδιατύπωση της εν λόγω νομοθεσίας. Η οδηγία 2009/105/ΕΚ θα πρέπει να προσαρμοστεί στην εν λόγω απόφαση.

               (4)

               H παρούσα οδηγία καλύπτει τα απλά δοχεία πίεσης τα οποία είναι καινούργια για την αγορά της Ένωσης όταν γίνονται διαθέσιμα στην αγορά· αυτό σημαίνει ότι είτε είναι καινούργια απλά δοχεία πίεσης ενός κατασκευαστή που είναι εγκατεστημένος στην Ένωση είτε πρόκειται για απλά δοχεία πίεσης, καινούργια ή μεταχειρισμένα, που έχουν εισαχθεί από τρίτη χώρα.

               (5)

               Η παρούσα οδηγία θα πρέπει να έχει εφαρμογή σε όλες τις μορφές εφοδιασμού, συμπεριλαμβανομένης της πώλησης από απόσταση.

               (6)

               Τα κράτη μέλη θα πρέπει να εξασφαλίζουν στο έδαφός τους την προστασία της υγείας και της ασφάλειας των προσώπων και την προστασία των κατοικίδιων ζώων και της περιουσίας έναντι των κινδύνων διαρροής ή διάρρηξης τους οποίους είναι δυνατόν να εγκυμονούν τα απλά δοχεία πίεσης.

               (7)

               Οι οικονομικοί φορείς θα πρέπει να φέρουν την ευθύνη για τη συμμόρφωση των απλών δοχείων πίεσης προς την παρούσα οδηγία, σε σχέση με τον ρόλο που διαδραματίζουν αντιστοίχως στην αλυσίδα εφοδιασμού, ούτως ώστε να διασφαλίζουν υψηλό επίπεδο προστασίας των δημόσιων συμφερόντων, όπως η υγεία και η ασφάλεια των προσώπων, και η προστασία των κατοικίδιων ζώων και της περιουσίας, και να εγγυώνται θεμιτό ανταγωνισμό στην αγορά της Ένωσης.

               (8)

               Όλοι οι οικονομικοί φορείς που παρεμβαίνουν στην αλυσίδα εφοδιασμού και διανομής θα πρέπει να λαμβάνουν τα κατάλληλα μέτρα για να εξασφαλίζουν ότι διαθέτουν στην αγορά μόνο απλά δοχεία πίεσης που είναι σύμφωνα με την παρούσα οδηγία. Είναι απαραίτητο να προβλεφθεί σαφής και αναλογική κατανομή των υποχρεώσεων, που να ανταποκρίνεται στον ρόλο κάθε οικονομικού φορέα στην αλυσίδα εφοδιασμού και διανομής.

               (9)

               Για τη διευκόλυνση της επικοινωνίας μεταξύ των οικονομικών φορέων, των αρχών εποπτείας της αγοράς και των τελικών χρηστών, τα κράτη μέλη θα πρέπει να παροτρύνουν τους οικονομικούς φορείς να περιλαμβάνουν και διεύθυνση στο διαδίκτυο, επιπλέον της ταχυδρομικής διεύθυνσης.

               (10)

               Ο κατασκευαστής, γνωρίζοντας λεπτομερώς τη διαδικασία σχεδιασμού και παραγωγής, βρίσκεται σε καλύτερη θέση για να διενεργεί τη διαδικασία αξιολόγησης της συμμόρφωσης όσον αφορά τα απλά δοχεία πίεσης. Η αξιολόγηση της συμμόρφωσης θα πρέπει, συνεπώς, να παραμείνει υποχρέωση αποκλειστικά του κατασκευαστή.

               (11)

               Είναι αναγκαίο να εξασφαλισθεί ότι τα απλά δοχεία πίεσης από τρίτες χώρες που εισέρχονται στην αγορά της Ένωσης συμμορφώνονται με την παρούσα οδηγία και, ιδίως, ότι οι κατασκευαστές έχουν διενεργήσει τις κατάλληλες διαδικασίες αξιολόγησης της συμμόρφωσης όσον αφορά τα απλά δοχεία πίεσης. Θα πρέπει, επομένως, να προβλεφθεί ότι οι εισαγωγείς είναι υποχρεωμένοι να εξασφαλίζουν ότι τα απλά δοχεία πίεσης που διαθέτουν στην αγορά συμμορφώνονται με τις απαιτήσεις της παρούσας οδηγίας και ότι δεν διαθέτουν στην αγορά απλά δοχεία πίεσης που δεν συμμορφώνονται με τις απαιτήσεις αυτές ή ενέχουν κίνδυνο. Θα πρέπει επίσης να προβλεφθεί ότι οι εισαγωγείς είναι υποχρεωμένοι να εξασφαλίζουν ότι έχουν διενεργηθεί διαδικασίες αξιολόγησης της συμμόρφωσης και ότι η σήμανση προϊόντος των απλών δοχείων πίεσης και τα έγγραφα που καταρτίζουν οι κατασκευαστές είναι στη διάθεση των αρμόδιων εθνικών αρχών για λόγους ελέγχου.

               (12)

               Κατά τη διάθεση ενός απλού δοχείου πίεσης στην αγορά, οι εισαγωγείς θα πρέπει να σημειώνουν επί του απλού δοχείου πίεσης το όνομα, την καταχωρισμένη εμπορική επωνυμία ή το καταχωρισμένο εμπορικό σήμα τους και την ταχυδρομική διεύθυνσή τους. Θα πρέπει να προβλεφθούν εξαιρέσεις σε περιπτώσεις όπου η φύση του απλού δοχείου πίεσης δεν το επιτρέπει.

               (13)

               Ο διανομέας καθιστά απλό δοχείο πίεσης διαθέσιμο στην αγορά αφού αυτό έχει διατεθεί στην αγορά από τον κατασκευαστή ή τον εισαγωγέα και θα πρέπει να ενεργεί με τη δέουσα προσοχή ώστε να εξασφαλίζει ότι ο τρόπος με τον οποίο χειρίζεται το απλό δοχείο πίεσης δεν επηρεάζει αρνητικά τη συμμόρφωση του εν λόγω απλού δοχείου πίεσης.

               (14)

               Οιοσδήποτε οικονομικός φορέας διαθέτει απλό δοχείο πίεσης στην αγορά με τη δική του επωνυμία ή εμπορικό σήμα ή τροποποιεί απλό δοχείο πίεσης κατά τρόπο ώστε να επηρεαστεί η συμμόρφωση με την παρούσα οδηγία θα πρέπει να θεωρείται ότι είναι ο κατασκευαστής και να αναλαμβάνει τις υποχρεώσεις του κατασκευαστή.

               (15)

               Οι διανομείς και οι εισαγωγείς, επειδή βρίσκονται κοντά στην αγορά, θα πρέπει να συμμετέχουν σε καθήκοντα εποπτείας της αγοράς που εκτελούνται από τις αρμόδιες εθνικές αρχές και θα πρέπει να είναι προετοιμασμένοι να συμμετάσχουν ενεργά με την προσκόμιση στις αρμόδιες αρχές όλων των αναγκαίων πληροφοριών που αφορούν το οικείο απλό δοχείο πίεσης.

               (16)

               Η διασφάλιση της ιχνηλασιμότητας ενός απλού δοχείου πίεσης σε όλη την αλυσίδα εφοδιασμού συμβάλλει στη διαμόρφωση απλούστερης και αποτελεσματικότερης εποπτείας της αγοράς. Εάν το σύστημα ιχνηλασιμότητας είναι αποτελεσματικό, διευκολύνεται το έργο των αρμόδιων για την εποπτεία της αγοράς αρχών όσον αφορά τον εντοπισμό του οικονομικού φορέα που κατέστησε διαθέσιμα στην αγορά μη συμμορφούμενα απλά δοχεία πίεσης. Στο πλαίσιο της τήρησης των στοιχείων που απαιτούνται δυνάμει της παρούσας οδηγίας για την ταυτοποίηση άλλων οικονομικών φορέων, δεν θα πρέπει να απαιτείται από τους οικονομικούς φορείς να ενημερώνουν τα στοιχεία αυτά για άλλους οικονομικούς φορείς που είτε τους έχουν προμηθεύσει είτε έχουν προμηθευτεί από αυτούς απλό δοχείο πίεσης.

               (17)

               Η παρούσα οδηγία θα πρέπει να περιορίζεται στη διατύπωση των ουσιωδών απαιτήσεων ασφαλείας. Για να διευκολυνθεί η αξιολόγηση της συμμόρφωσης με τις εν λόγω απαιτήσεις είναι απαραίτητο να προβλεφθεί ότι υπάρχει τεκμήριο συμμόρφωσης για απλά δοχεία πίεσης τα οποία συμμορφώνονται με εναρμονισμένα πρότυπα που εκδίδονται σύμφωνα με τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την ευρωπαϊκή τυποποίηση (7) με σκοπό τη διατύπωση λεπτομερών τεχνικών προδιαγραφών των εν λόγω απαιτήσεων.

               (18)

               Ο κανονισμός (ΕΕ) αριθ. 1025/2012 προβλέπει διαδικασία υποβολής ενστάσεων κατά εναρμονισμένων προτύπων όταν τα εν λόγω πρότυπα δεν ικανοποιούν πλήρως τις απαιτήσεις της παρούσας οδηγίας.

               (19)

               Για να δοθεί η δυνατότητα στους οικονομικούς φορείς να αποδείξουν, και στις αρμόδιες αρχές να εξασφαλίσουν, ότι τα απλά δοχεία πίεσης που είναι διαθέσιμα στην αγορά συμμορφώνονται προς τις ουσιώδεις απαιτήσεις ασφάλειας, είναι απαραίτητο να προβλεφθούν διαδικασίες αξιολόγησης της συμμόρφωσης. Με την απόφαση αριθ. 768/2008/ΕΚ θεσπίζονται ενότητες για τις διαδικασίες αξιολόγησης της συμμόρφωσης που περιλαμβάνουν από τη λιγότερο αυστηρή έως την περισσότερο αυστηρή διαδικασία, ανάλογα με το επίπεδο του υφιστάμενου κινδύνου και το επίπεδο της απαιτούμενης ασφάλειας. Για να εξασφαλιστεί η διατομεακή συνοχή και να αποφευχθούν οι ad hoc παραλλαγές, οι διαδικασίες αξιολόγησης της συμμόρφωσης θα πρέπει να επιλέγονται από τις ενότητες αυτές.

               (20)

               Οι κατασκευαστές θα πρέπει να καταρτίζουν δήλωση συμμόρφωσης ΕΕ με την οποία να παρέχουν τις πληροφορίες που απαιτούνται με βάση την παρούσα οδηγία σχετικά με τη συμμόρφωση ενός απλού δοχείου πίεσης προς την παρούσα οδηγία και της λοιπής συναφούς ενωσιακής νομοθεσίας εναρμόνισης.

               (21)

               Προκειμένου να εξασφαλίζεται ουσιαστική πρόσβαση στις πληροφορίες για σκοπούς εποπτείας της αγοράς, οι πληροφορίες που απαιτούνται για τον προσδιορισμό όλων των εφαρμοστέων πράξεων της Ένωσης θα πρέπει να είναι διαθέσιμες σε μια ενιαία δήλωση συμμόρφωσης ΕΕ. Για τη μείωση του διοικητικού φόρτου που βαρύνει τους οικονομικούς φορείς, αυτή η ενιαία δήλωση συμμόρφωσης ΕΕ μπορεί να είναι φάκελος που περιλαμβάνει τις σχετικές επιμέρους δηλώσεις συμμόρφωσης.

               (22)

               Η σήμανση CE, που δηλώνει τη συμμόρφωση ενός απλού δοχείου πίεσης, είναι η ορατή συνέπεια ολόκληρης διαδικασίας η οποία συμπεριλαμβάνει την αξιολόγηση της συμμόρφωσης υπό ευρεία έννοια. Οι γενικές αρχές που διέπουν τη σήμανση CE και τη σχέση της με άλλες σημάνσεις διατυπώνονται στον κανονισμό (ΕΚ) αριθ. 765/2008. Οι κανόνες που διέπουν την τοποθέτηση της σήμανσης CE θα πρέπει να καθοριστούν με την παρούσα οδηγία.

               (23)

               Η αξιολόγηση της συμμόρφωσης με τις σχετικές ουσιώδεις απαιτήσεις ασφάλειας είναι απαραίτητη, προκειμένου να εξασφαλιστεί η αποτελεσματική προστασία των τελικών χρηστών και των τρίτων μερών.

               (24)

               Οι διαδικασίες αξιολόγησης της συμμόρφωσης που καθορίζονται στην παρούσα οδηγία απαιτούν την παρέμβαση των οργανισμών αξιολόγησης της συμμόρφωσης, οι οποίοι κοινοποιούνται από τα κράτη μέλη στην Επιτροπή.

               (25)

               Η πείρα έχει δείξει ότι τα κριτήρια που θεσπίζονται στην οδηγία 2009/105/ΕΚ, τα οποία οφείλουν να πληρούν οι οργανισμοί αξιολόγησης της συμμόρφωσης για να κοινοποιηθούν στην Επιτροπή, δεν επαρκούν για την εξασφάλιση ομοιόμορφα υψηλού επιπέδου επίδοσης των κοινοποιημένων οργανισμών σε όλη την Ένωση. Είναι ωστόσο αναγκαίο όλοι οι κοινοποιημένοι οργανισμοί να εκτελούν τα καθήκοντά τους στο ίδιο επίπεδο και με συνθήκες θεμιτού ανταγωνισμού. Αυτό προϋποθέτει τον καθορισμό υποχρεωτικών απαιτήσεων για τους οργανισμούς αξιολόγησης της συμμόρφωσης που επιθυμούν να κοινοποιηθούν για να παρέχουν υπηρεσίες αξιολόγησης της συμμόρφωσης.

               (26)

               Εάν ένας οργανισμός αξιολόγησης της συμμόρφωσης αποδεικνύει συμμόρφωση με τα κριτήρια που ορίζονται στα εναρμονισμένα πρότυπα, τότε θα πρέπει να τεκμαίρεται ότι συμμορφώνεται και με τις αντίστοιχες απαιτήσεις της παρούσας οδηγίας.

               (27)

               Για να εξασφαλιστεί συνέπεια όσον αφορά το επίπεδο ποιότητας κατά την αξιολόγηση της συμμόρφωσης, είναι επίσης αναγκαίο να καθοριστούν οι απαιτήσεις που οφείλουν να πληρούν οι κοινοποιούσες αρχές και άλλοι οργανισμοί που συμμετέχουν στην αξιολόγηση, την κοινοποίηση και την παρακολούθηση των κοινοποιημένων οργανισμών.

               (28)

               Το σύστημα που θεσπίζεται με την παρούσα οδηγία θα πρέπει να συμπληρώνεται με το σύστημα διαπίστευσης που προβλέπεται στον κανονισμό (ΕΚ) αριθ. 765/2008. Επειδή η διαπίστευση είναι βασικό μέσο για να επαληθευθεί η επάρκεια των οργανισμών αξιολόγησης της συμμόρφωσης, θα πρέπει να χρησιμοποιείται επίσης για τον σκοπό της κοινοποίησης.

               (29)

               Η διαφανής διαπίστευση που προβλέπεται από τον κανονισμό (ΕΚ) αριθ. 765/2008 και εξασφαλίζει το αναγκαίο επίπεδο εμπιστοσύνης στα πιστοποιητικά συμμόρφωσης θα πρέπει να θεωρείται από τις εθνικές δημόσιες αρχές σε ολόκληρη την Ένωση ως το κατ’ εξοχήν μέσο απόδειξης της τεχνικής επάρκειας των οργανισμών αξιολόγησης της συμμόρφωσης. Ωστόσο, οι εθνικές αρχές δύνανται να θεωρούν ότι διαθέτουν τα κατάλληλα μέσα για να διενεργούν οι ίδιες την εν λόγω αξιολόγηση. Στις περιπτώσεις αυτές, για να εξασφαλίζεται το κατάλληλο επίπεδο αξιοπιστίας της αξιολόγησης από άλλες εθνικές αρχές, οι εθνικές αρχές θα πρέπει να προσκομίζουν στην Επιτροπή και τα άλλα κράτη μέλη τις αναγκαίες αποδείξεις ότι οι οργανισμοί αξιολόγησης της συμμόρφωσης που έχουν αξιολογηθεί τηρούν τις σχετικές κανονιστικές απαιτήσεις.

               (30)

               Οι οργανισμοί αξιολόγησης της συμμόρφωσης συχνά αναθέτουν υπεργολαβικά σε τρίτους ή σε θυγατρική τους μέρη των δραστηριοτήτων τους που συνδέονται με την αξιολόγηση της συμμόρφωσης. Για να εξασφαλιστεί το επίπεδο της προστασίας που απαιτείται για τα απλά δοχεία πίεσης που πρόκειται να διατεθούν στην αγορά της Ένωσης, έχει σημασία οι υπεργολάβοι και οι θυγατρικές που αξιολογούν τη συμμόρφωση να πληρούν, για την εκτέλεση των καθηκόντων αξιολόγησης της συμμόρφωσης, τις ίδιες απαιτήσεις όπως και οι κοινοποιημένοι οργανισμοί. Είναι συνεπώς σημαντικό η αξιολόγηση της επάρκειας και της απόδοσης των οργανισμών που πρόκειται να κοινοποιηθούν, καθώς και η παρακολούθηση των ήδη κοινοποιημένων οργανισμών, να καλύπτουν και δραστηριότητες που διεξάγονται από υπεργολάβους και θυγατρικές.

               (31)

               Είναι ανάγκη να αυξηθεί η αποτελεσματικότητα και η διαφάνεια της διαδικασίας κοινοποίησης και, ειδικότερα, να προσαρμοστεί η διαδικασία αυτή στις νέες τεχνολογίες ώστε να καταστεί δυνατή η τηλεματική κοινοποίηση.

               (32)

               Επειδή οι κοινοποιημένοι οργανισμοί μπορούν να προσφέρουν τις υπηρεσίες τους σε όλη την Ένωση, ενδείκνυται να δοθεί στα άλλα κράτη μέλη και στην Επιτροπή η δυνατότητα να διατυπώσουν ένσταση σχετικά με κοινοποιούμενο οργανισμό. Συνεπώς, είναι σημαντικό να προβλεφθεί χρονικό διάστημα κατά το οποίο θα μπορούν να αποσαφηνίζονται τυχόν αμφιβολίες ή ανησυχίες για την επάρκεια των οργανισμών αξιολόγησης της συμμόρφωσης, προτού αυτοί αρχίσουν να λειτουργούν ως κοινοποιημένοι οργανισμοί.

               (33)

               Για λόγους ανταγωνιστικότητας έχει ζωτική σημασία να εφαρμόζουν οι κοινοποιημένοι οργανισμοί τις διαδικασίες αξιολόγησης της συμμόρφωσης χωρίς περιττές επιβαρύνσεις για τους οικονομικούς φορείς. Για τον ίδιο λόγο, και για να εξασφαλιστεί η ίση μεταχείριση των οικονομικών φορέων, χρειάζεται να εξασφαλίζεται συνέπεια στην τεχνική εφαρμογή των διαδικασιών αξιολόγησης της συμμόρφωσης. Αυτό μπορεί να επιτευχθεί καλύτερα με τον συντονισμό και τη συνεργασία των κοινοποιημένων οργανισμών.

               (34)

               Για λόγους ασφάλειας δικαίου, θα πρέπει να καταστεί σαφές ότι οι κανόνες για την εποπτεία της ενωσιακής αγοράς και για τον έλεγχο των προϊόντων που εισέρχονται στην ενωσιακή αγορά, οι οποίοι προβλέπονται από τον κανονισμό (ΕΚ) αριθ. 765/2008 ισχύουν και για τα απλά δοχεία πίεσης. Η παρούσα οδηγία δεν θα πρέπει να εμποδίζει τη δυνατότητα των κρατών μελών να επιλέγουν τις αρμόδιες αρχές που θα εκτελούν αυτά τα καθήκοντα.

               (35)

               Τα κράτη μέλη θα πρέπει να λαμβάνουν κάθε κατάλληλο μέτρο για να εξασφαλίζουν ότι τα απλά δοχεία πίεσης μπορούν να διατίθενται στην αγορά μόνο με την προϋπόθεση ότι, εφόσον αποθηκεύονται σωστά και χρησιμοποιούνται για το σκοπό για τον οποίο προορίζονται, δεν θέτουν σε κίνδυνο την υγεία και την ασφάλεια των προσώπων. Θα πρέπει να θεωρείται ότι απλά δοχεία πίεσης δεν συμμορφώνονται προς τις βασικές απαιτήσεις ασφάλειας που καθορίζονται στην παρούσα οδηγία μόνο υπό εύλογα προβλέψιμες συνθήκες χρήσης, δηλαδή όταν η χρήση τους θα μπορούσε να είναι απόρροια νόμιμης και άμεσα προβλέψιμης ανθρώπινης συμπεριφοράς.

               (36)

               Η οδηγία 2009/105/ΕΚ προβλέπει ήδη μια διαδικασία διασφάλισης που επιτρέπει στην Επιτροπή να εξετάζει την αιτιολόγηση ενός μέτρου που λαμβάνεται από ένα κράτος μέλος για ένα απλό δοχείο πίεσης το οποίο κρίνει μη συμμορφούμενο. Για να αυξηθεί η διαφάνεια και να μειωθεί ο χρόνος διεκπεραίωσης, είναι ανάγκη να βελτιωθεί η υπάρχουσα διαδικασία διασφάλισης κατά τρόπον ώστε να γίνει πιο αποτελεσματική και να αξιοποιηθεί η πείρα που έχει συγκεντρωθεί στα κράτη μέλη.

               (37)

               Το ισχύον σύστημα θα πρέπει να συμπληρωθεί με διαδικασία που θα δίνει τη δυνατότητα στα ενδιαφερόμενα μέρη να ενημερωθούν για τα μέτρα που πρόκειται να ληφθούν σχετικά με τα απλά δοχεία πίεσης που παρουσιάζουν κίνδυνο για την υγεία ή την ασφάλεια των προσώπων, ή για τα κατοικίδια ζώα ή την ιδιοκτησία. Θα πρέπει επίσης να δίνει τη δυνατότητα στις αρχές εποπτείας της αγοράς, σε συνεργασία με τους σχετικούς οικονομικούς φορείς, να ενεργούν νωρίτερα σε σχέση με αυτά τα απλά δοχεία πίεσης.

               (38)

               Εφόσον τα κράτη μέλη και η Επιτροπή συμφωνήσουν ότι είναι δικαιολογημένο το μέτρο που λαμβάνει ένα κράτος μέλος, δεν θα πρέπει να απαιτείται περαιτέρω ανάμειξη της Επιτροπής εκτός αν η μη συμμόρφωση μπορεί να αποδοθεί σε ελλείψεις του εναρμονισμένου προτύπου.

               (39)

               Για να διασφαλιστούν ενιαίες προϋποθέσεις για την εκτέλεση της παρούσας οδηγίας, θα πρέπει να ανατεθούν εκτελεστικές αρμοδιότητες στην Επιτροπή. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους μηχανισμούς ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (8).

               (40)

               Η συμβουλευτική διαδικασία θα πρέπει να χρησιμοποιείται για την έκδοση εκτελεστικών πράξεων μέσω των οποίων ζητείται από το κοινοποιούν κράτος μέλος να λάβει τα αναγκαία διορθωτικά μέτρα σχετικά με κοινοποιημένους οργανισμούς οι οποίοι δεν πληρούν ή δεν πληρούν πλέον τις απαιτήσεις για την κοινοποίησή τους.

               (41)

               Η διαδικασία εξέτασης θα πρέπει να χρησιμοποιείται για την έκδοση εκτελεστικών πράξεων σε σχέση με συμμορφούμενα απλά δοχεία πίεσης που ενέχουν κίνδυνο για την υγεία ή την ασφάλεια των προσώπων ή για άλλες πτυχές προστασίας του δημόσιου συμφέροντος.

               (42)

               Η Επιτροπή θα πρέπει να εκδίδει αμέσως εκτελεστικές πράξεις με άμεση εφαρμογή όταν, σε δεόντως αιτιολογημένες περιπτώσεις σε σχέση με συμμορφούμενα απλά δοχεία πίεσης που ενέχουν κίνδυνο για την υγεία ή την ασφάλεια προσώπων, για τα κατοικίδια ζώα και την ιδιοκτησία αυτό απαιτείται επειγόντως για επιτακτικούς λόγους.

               (43)

               Σύμφωνα με την καθιερωμένη πρακτική, η επιτροπή που συστήνεται με βάση την παρούσα οδηγία μπορεί να διαδραματίσει χρήσιμο ρόλο στην εξέταση θεμάτων σε σχέση με την εφαρμογή της παρούσας οδηγίας, τα οποία θέτει είτε ο πρόεδρός της είτε εκπρόσωπος κράτους μέλους σύμφωνα με τον κανονισμό της.

               (44)

               Όταν, εκτός από την εφαρμογή και τις παραβάσεις της παρούσας οδηγίας, εξετάζονται θέματα που σχετίζονται με την παρούσα οδηγία, όπως για παράδειγμα σε συνάντηση εμπειρογνωμόνων της Επιτροπής, το Ευρωπαϊκό Κοινοβούλιο θα πρέπει, σύμφωνα με την ισχύουσα πρακτική, να λαμβάνει όλες τις πληροφορίες και την τεκμηρίωση και, κατά περίπτωση, να προσκαλείται στις συναντήσεις αυτές.

               (45)

               H Επιτροπή διά εκτελεστικών πράξεων και, δεδομένης της ιδιαίτερής τους φύσης, ενεργώντας χωρίς να εφαρμόζει τον κανονισμό (ΕΕ) αριθ. 182/2011, θα πρέπει να καθορίζει εάν τα μέτρα που λαμβάνουν τα κράτη μέλη σχετικά με μη συμμορφούμενα απλά δοχεία πίεσης δικαιολογούνται ή όχι.

               (46)

               Τα κράτη μέλη θα πρέπει να καθορίσουν κανόνες σχετικά με τις κυρώσεις που επιβάλλονται για παραβάσεις των διατάξεων του εθνικού δικαίου που έχουν θεσπισθεί βάσει της παρούσας οδηγίας και να εξασφαλίζουν την επιβολή των κανόνων αυτών. Οι προβλεπόμενες κυρώσεις θα πρέπει να είναι αποτελεσματικές, αναλογικές και αποτρεπτικές.

               (47)

               Είναι απαραίτητο να προβλεφθούν εύλογες μεταβατικές διευθετήσεις που να επιτρέπουν τη διάθεση στην αγορά και τη θέση σε λειτουργία απλών δοχείων πίεσης που έχουν ήδη διατεθεί στην αγορά σύμφωνα με την οδηγία 2009/105/ΕΚ, χωρίς να χρειάζεται η συμμόρφωσή τους προς άλλες απαιτήσεις, πριν από την ημερομηνία εφαρμογής των εθνικών μέτρων για τη μεταφορά της παρούσας οδηγίας. Οι διανομείς θα πρέπει συνεπώς να μπορούν να προμηθεύουν απλά δοχεία πίεσης που διατίθενται στην αγορά, δηλαδή εμπόρευμα που βρίσκεται ήδη στην αλυσίδα διανομής, πριν από την ημερομηνία εφαρμογής των εθνικών μέτρων για τη μεταφορά της παρούσας οδηγίας.

               (48)

               Δεδομένου ότι ο στόχος της παρούσας οδηγίας, δηλαδή να εξασφαλιστεί ότι τα απλά δοχεία πίεσης που κυκλοφορούν στην αγορά πληρούν τις προδιαγραφές που εγγυώνται υψηλό επίπεδο προστασίας της υγείας και της ασφάλειας των προσώπων, καθώς και την προστασία των κατοικίδιων ζώων και της ιδιοκτησίας, με ταυτόχρονη κατοχύρωση της λειτουργίας της εσωτερικής αγοράς, δεν μπορεί να επιτευχθεί επαρκώς από τα κράτη μέλη αλλά μπορεί, λόγω της κλίμακας και των αποτελεσμάτων της, να επιτευχθεί καλύτερα σε ενωσιακό επίπεδο, η Ένωση μπορεί να θεσπίσει μέτρα, σύμφωνα με την αρχή της επικουρικότητας του άρθρου 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, του ίδιου άρθρου, η παρούσα οδηγία δεν υπερβαίνει τα αναγκαία όρια για την επίτευξη του στόχου αυτού.

               (49)

               Η υποχρέωση μεταφοράς της παρούσας οδηγίας στο εθνικό δίκαιο θα πρέπει να περιοριστεί στις διατάξεις που συνιστούν τροποποίηση ουσίας της προηγούμενης οδηγίας. Η υποχρέωση μεταφοράς στο εθνικό δίκαιο των διατάξεων που δεν τροποποιούνται απορρέει από την προηγούμενη οδηγία.

               (50)

               Η παρούσα οδηγία δεν θα πρέπει να θίγει τις υποχρεώσεις των κρατών μελών, όσον αφορά τις προθεσμίες για τη μεταφορά στο εθνικό δίκαιο και την εφαρμογή των οδηγιών που παρατίθενται στο παράρτημα V μέρος B,

         ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
   ΚΕΦΑΛΑΙΟ 1

      ΓΕΝΙΚΕΣ ΔΙΑΤΑΞΕΙΣ

   Άρθρο 1
   Πεδίο εφαρμογής
   1.   Η παρούσα οδηγία ισχύει για απλά δοχεία πίεσης («δοχεία») που κατασκευάζονται εν σειρά με τα ακόλουθα χαρακτηριστικά:

               α)

               τα δοχεία είναι συγκολλημένα, προορίζονται να υποβάλλονται σε σχετική εσωτερική πίεση ανώτερη από 0,5 bar και να περιέχουν αέρα ή άζωτο, και δεν προορίζονται να εκτεθούν σε φλόγα·

               β)

               τα μέρη και οι διατάξεις που συντελούν στην αντοχή του δοχείου στην πίεση είναι κατασκευασμένα είτε από μη κεκραμένο χάλυβα ποιότητας είτε από μη κεκραμένο αλουμίνιο ή από μη επιδεκτικά βαφής κράματα αλουμινίου·

               γ)

               το δοχείο αποτελείται από ένα από τα ακόλουθα στοιχεία:

                           i)

                           από ένα κυλινδρικό τμήμα κυκλικής διατομής που κλείεται από θολωτούς πυθμένες με κοιλότητα στραμμένη προς τα έσω και/ή επίπεδους πυθμένες. Οι πυθμένες αυτοί έχουν τον ίδιο άξονα περιστροφής όπως και το κυλινδρικό τμήμα,

                           ii)

                           από δύο θολωτούς πυθμένες με τον ίδιο άξονα περιστροφής·

               δ)

               η μέγιστη πίεση χρήσης του δοχείου είναι μικρότερη ή ίση με 30 bar και το γινόμενο της πίεσης αυτής επί τη χωρητικότητα του δοχείου (PS × V) ισούται το πολύ με 10 000 bar·

               ε)

               η ελάχιστη θερμοκρασία χρήσης δεν είναι κατώτερη από – 50 °C και η μέγιστη θερμοκρασία χρήσης δεν υπερβαίνει τους 300 °C για τα δοχεία από χάλυβα ή τους 100 °C για τα δοχεία από αλουμίνιο ή κράμα αλουμινίου.

         2.   Η παρούσα οδηγία δεν ισχύει για:

               α)

               τα δοχεία που είναι ειδικά σχεδιασμένα για να χρησιμοποιηθούν στις πυρηνικές εγκαταστάσεις και των οποίων μια αστοχία μπορεί να προκαλέσει εκπομπή ραδιενέργειας·

               β)

               τα δοχεία που προορίζονται ειδικά για την εγκατάσταση σε πλοία και αεροσκάφη ή για την προώθησή τους·

               γ)

               τους πυροσβεστήρες.

         Άρθρο 2
   Ορισμοί
   Για τους σκοπούς της παρούσας οδηγίας, ισχύουν οι εξής ορισμοί:
   1)   «διαθεσιμότητα στην αγορά»: κάθε προσφορά δοχείου για διανομή ή χρήση στην ενωσιακή αγορά στο πλαίσιο εμπορικής δραστηριότητας, είτε έναντι αντιτίμου είτε δωρεάν·
   2)   «διάθεση στην αγορά»: η πρώτη φορά κατά την οποία ένα δοχείο καθίσταται διαθέσιμο στην αγορά της Ένωσης·
   3)   «κατασκευαστής»: κάθε φυσικό ή νομικό πρόσωπο που κατασκευάζει ένα δοχείο ή αναθέτει σε άλλους τον σχεδιασμό ή την κατασκευή του και διοχετεύει στην αγορά το δοχείο αυτό υπό την επωνυμία του ή το εμπορικό σήμα του·
   4)   «εξουσιοδοτημένος αντιπρόσωπος»: κάθε φυσικό ή νομικό πρόσωπο, εγκατεστημένο στην Ένωση, που έχει λάβει γραπτή εντολή από κατασκευαστή να ενεργεί εξ ονόματός του για την εκτέλεση συγκεκριμένων καθηκόντων·
   5)   «εισαγωγέας»: κάθε φυσικό ή νομικό πρόσωπο εγκατεστημένο στην Ένωση που διαθέτει στην ενωσιακή αγορά δοχείο προερχόμενο από τρίτη χώρα·
   6)   «διανομέας»: κάθε φυσικό ή νομικό πρόσωπο στην αλυσίδα εφοδιασμού, άλλο από τον κατασκευαστή ή τον εισαγωγέα, το οποίο καθιστά δοχείο διαθέσιμο στην αγορά·
   7)   «οικονομικοί φορείς»: ο κατασκευαστής, ο εξουσιοδοτημένος αντιπρόσωπος, ο εισαγωγέας και ο διανομέας·
   8)   «τεχνική προδιαγραφή»: έγγραφο με το οποίο ορίζονται τα απαιτούμενα τεχνικά χαρακτηριστικά δοχείου·
   9)   «εναρμονισμένο πρότυπο»: εναρμονισμένο πρότυπο όπως ορίζεται στο άρθρο 2 σημείο 1) στοιχείο γ) του κανονισμού (ΕΕ) αριθ. 1025/2012·
   10)   «διαπίστευση»: διαπίστευση όπως ορίζεται στο άρθρο 2 σημείο 10) του κανονισμού (ΕΚ) αριθ. 765/2008·
   11)   «εθνικός οργανισμός διαπίστευσης»: εθνικός οργανισμός διαπίστευσης όπως ορίζεται στο άρθρο 2 σημείο 11) του κανονισμού (ΕΚ) αριθ. 765/2008·
   12)   «αξιολόγηση της συμμόρφωσης»: η διεργασία αξιολόγησης με την οποία αποδεικνύεται κατά πόσον πληρούνται οι ουσιώδεις απαιτήσεις ασφάλειας της παρούσας οδηγίας σχετικά με δοχείο·
   13)   «οργανισμός αξιολόγησης της συμμόρφωσης»: φορέας που εκτελεί δραστηριότητες αξιολόγησης της συμμόρφωσης, περιλαμβανομένων της βαθμονόμησης, της δοκιμής, της πιστοποίησης και της επιθεώρησης·
   14)   «ανάκληση»: κάθε μέτρο που αποσκοπεί στην επιστροφή δοχείου που έχει ήδη τεθεί στη διάθεση του τελικού χρήστη·
   15)   «απόσυρση»: κάθε μέτρο που αποσκοπεί στην αποτροπή της διαθεσιμότητας στην αγορά δοχείου που βρίσκεται στην αλυσίδα εφοδιασμού·
   16)   «ενωσιακή νομοθεσία εναρμόνισης»: κάθε νομοθέτημα της Ένωσης που εναρμονίζει τους όρους εμπορίας των προϊόντων·
   17)   «σήμανση CE»: σήμανση διά της οποίας ο κατασκευαστής δηλώνει ότι το δοχείο συμμορφώνεται προς τις εφαρμοστέες απαιτήσεις της ενωσιακής νομοθεσίας εναρμόνισης που προβλέπει την τοποθέτηση της σήμανσης.
   Άρθρο 3
   Διαθεσιμότητα στην αγορά και θέση σε λειτουργία
   1.   Τα κράτη μέλη θεσπίζουν κάθε χρήσιμη διάταξη ώστε να μπορούν τα δοχεία να καθίστανται διαθέσιμα στην αγορά και να τίθενται σε λειτουργία μόνον όταν πληρούν τις απαιτήσεις της παρούσας οδηγίας, εφόσον εγκαθίστανται σωστά και συντηρούνται, και εφόσον χρησιμοποιούνται σύμφωνα με τον προορισμό τους.
   2.   Οι διατάξεις της παρούσας οδηγίας δεν θίγουν τη δυνατότητα των κρατών μελών να καθορίζουν τις απαιτήσεις που κρίνουν απαραίτητες για την εξασφάλιση της προστασίας των εργαζομένων κατά τη χρησιμοποίηση των δοχείων, εφόσον αυτό δεν συνεπάγεται τροποποιήσεις αυτών των δοχείων κατά τρόπο μη οριζόμενο στην παρούσα οδηγία.
   Άρθρο 4
   Βασικές απαιτήσεις
   1.   Τα δοχεία των οποίων το γινόμενο PS × V είναι μεγαλύτερο από 50 bar ανταποκρίνονται στις ουσιώδεις απαιτήσεις ασφάλειας που αναφέρονται στο παράρτημα I.
   2.   Τα δοχεία των οποίων το γινόμενο PS × V είναι μικρότερο ή ίσο προς 50 bar σχεδιάζονται και κατασκευάζονται σύμφωνα με την ακολουθούμενη σε ένα από τα κράτη μέλη ορθή μηχανολογική πρακτική.
   Άρθρο 5
   Ελεύθερη κυκλοφορία
   Τα κράτη μέλη δεν εμποδίζουν τη διαθεσιμότητα στην αγορά και τη θέση σε λειτουργία στο έδαφός τους των δοχείων που ικανοποιούν τις διατάξεις της παρούσας οδηγίας.
   ΚΕΦΑΛΑΙΟ 2

      ΥΠΟΧΡΕΩΣΕΙΣ ΤΩΝ ΟΙΚΟΝΟΜΙΚΩΝ ΦΟΡΕΩΝ

   Άρθρο 6
   Υποχρεώσεις κατασκευαστών
   1.   Οι κατασκευαστές εξασφαλίζουν ότι, κατά τη διάθεση στην αγορά των δοχείων τους των οποίων το γινόμενο PS × V υπερβαίνει τα 50 bar.L, αυτά είναι σχεδιασμένα και κατασκευασμένα σύμφωνα με τις ουσιώδεις απαιτήσεις ασφάλειας που καθορίζονται στο παράρτημα I.
   Οι κατασκευαστές εξασφαλίζουν ότι, κατά τη διάθεση στην αγορά των δοχείων τους των οποίων το γινόμενο PS × V είναι μικρότερο ή ίσο με 50 bar.L, αυτά είναι σχεδιασμένα και κατασκευασμένα σύμφωνα με την ακολουθούμενη σε ένα από τα κράτη μέλη ορθή μηχανολογική πρακτική.
   2.   Για δοχεία των οποίων το γινόμενο PS × V υπερβαίνει τα 50 bar.L, οι κατασκευαστές καταρτίζουν τον τεχνικό φάκελο που αναφέρεται στο παράρτημα II και διενεργούν ή έχουν διενεργήσει τη σχετική αξιολόγηση της συμμόρφωσης που προβλέπεται στο άρθρο 13.
   Όταν από την εν λόγω διαδικασία αποδεικνύεται η συμμόρφωση με τις ισχύουσες απαιτήσεις δοχείου του οποίου το γινόμενο PS × V υπερβαίνει τα 50 bar.L, οι κατασκευαστές καταρτίζουν δήλωση συμμόρφωσης της ΕΕ και τοποθετούν τη σήμανση CE και τις ενδείξεις που προβλέπονται στο παράρτημα III σημείο 1.
   Οι κατασκευαστές εξασφαλίζουν ότι δοχεία των οποίων το γινόμενο PS × V είναι μικρότερο ή ίσο με 50 bar.L φέρουν τις ενδείξεις που ορίζονται στο παράρτημα III σημείο 1.
   3.   Οι κατασκευαστές φυλάσσουν τον τεχνικό φάκελο και τη δήλωση συμμόρφωσης ΕΕ επί 10 έτη από τη διάθεση του δοχείου στην αγορά.
   4.   Οι κατασκευαστές εξασφαλίζουν ότι εφαρμόζονται οι διαδικασίες ώστε να διατηρείται η συμμόρφωση της εν σειρά παραγωγής προς την παρούσα οδηγία. Οι αλλαγές στον σχεδιασμό ή τα χαρακτηριστικά του δοχείου και οι αλλαγές στα εναρμονισμένα πρότυπα ή τις λοιπές τεχνικές προδιαγραφές βάσει των οποίων δηλώνεται η συμμόρφωση ενός δοχείου λαμβάνονται δεόντως υπόψη.
   Όταν κρίνεται σκόπιμο λόγω των κινδύνων που παρουσιάζει δοχείο, οι κατασκευαστές διενεργούν, για την προστασία της υγείας και της ασφάλειας των τελικών χρηστών, δοκιμές με δειγματοληψία στα δοχεία που έχουν διατεθεί στην αγορά, ερευνούν τις σχετικές καταγγελίες και διατηρούν, εφόσον απαιτείται, αρχείο με τις καταγγελίες, τα μη συμμορφούμενα δοχεία και τις αποσύρσεις δοχείων και τηρούν ενήμερους τους διανομείς για τις έρευνές τους.
   5.   Οι κατασκευαστές εξασφαλίζουν ότι τα δοχεία που έχουν διαθέσει στην αγορά φέρουν αριθμό τύπου, σειράς ή παρτίδας που επιτρέπει την ταύτισή τους.
   6.   Οι κατασκευαστές σημειώνουν στο δοχείο το όνομα, την καταχωρισμένη εμπορική επωνυμία τους ή το καταχωρισμένο εμπορικό σήμα τους και την ταχυδρομική διεύθυνσή τους. Η διεύθυνση υποδεικνύει ένα μοναδικό σημείο επικοινωνίας με τον κατασκευαστή. Τα στοιχεία επικοινωνίας διατυπώνονται σε γλώσσα εύκολα κατανοητή από τους τελικούς χρήστες και τις αρχές εποπτείας της αγοράς.
   7.   Οι κατασκευαστές εξασφαλίζουν ότι το δοχείο συνοδεύεται από τις οδηγίες και τις πληροφορίες ασφάλειας που αναφέρονται στο παράρτημα III σημείο 2 σε γλώσσα εύκολα κατανοητή από τους τελικούς χρήστες, όπως καθορίζεται από το ενδιαφερόμενο κράτος μέλος. Οι ανωτέρω οδηγίες και πληροφορίες ασφάλειας καθώς και κάθε επισήμανση είναι σαφείς, κατανοητές και εύληπτες.
   8.   Όταν οι κατασκευαστές θεωρούν ή έχουν λόγο να πιστεύουν ότι το δοχείο που έχουν διαθέσει στην αγορά δεν συμμορφώνεται με την παρούσα οδηγία λαμβάνουν αμέσως τα διορθωτικά μέτρα που είναι αναγκαία για να εξασφαλίσουν τη συμμόρφωση του δοχείου, το αποσύρουν ή το ανακαλούν, κατά περίπτωση. Πέραν τούτου, όταν το δοχείο παρουσιάζει κίνδυνο, οι κατασκευαστές ενημερώνουν αμέσως σχετικά με το θέμα αυτό τις αρμόδιες εθνικές αρχές των κρατών μελών στις αγορές των οποίων καθιστούν διαθέσιμο το δοχείο και παραθέτουν λεπτομέρειες, συγκεκριμένα, για τη μη συμμόρφωση και τα τυχόν διορθωτικά μέτρα που έλαβαν.
   9.   Οι κατασκευαστές παρέχουν στην αρμόδια εθνική αρχή, κατόπιν αιτιολογημένου αιτήματος της αρχής αυτής, σε έντυπη ή σε ηλεκτρονική μορφή, όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση του δοχείου προς την παρούσα οδηγία, σε γλώσσα εύκολα κατανοητή από την εν λόγω αρχή. Συνεργάζονται με την αρχή αυτή κατόπιν αιτήματος της τελευταίας, για τις ενέργειες που πρέπει να γίνουν ώστε να αποσοβηθούν οι κίνδυνοι από τα δοχεία που έχουν διαθέσει στην αγορά.
   Άρθρο 7
   Εξουσιοδοτημένοι αντιπρόσωποι
   1.   Οι κατασκευαστές μπορούν να ορίζουν, με γραπτή εντολή, εξουσιοδοτημένο αντιπρόσωπο.
   Οι υποχρεώσεις βάσει του άρθρου 6 παράγραφος 1 και η υποχρέωση κατάρτισης τεχνικού φακέλου που αναφέρεται στο άρθρο 6 παράγραφος 2 δεν ανατίθενται σε εξουσιοδοτημένο αντιπρόσωπο.
   2.   Ο εξουσιοδοτημένος αντιπρόσωπος ασκεί τα καθήκοντα που προσδιορίζονται στην εντολή την οποία λαμβάνει από τον κατασκευαστή. Η εντολή επιτρέπει στον εξουσιοδοτημένο αντιπρόσωπο τουλάχιστον τα εξής:

               α)

               να τηρεί τη δήλωση συμμόρφωσης ΕΕ και τον τεχνικό φάκελο στη διάθεση των εθνικών αρχών εποπτείας της αγοράς επί 10 έτη από τη διάθεση του δοχείου στην αγορά·

               β)

               να παρέχει στην αρμόδια εθνική αρχή, κατόπιν αιτιολογημένου αιτήματος της αρχής αυτής, όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση του δοχείου·

               γ)

               να συνεργάζεται με τις αρμόδιες αρχές, κατόπιν αιτήματος των τελευταίων, για τυχόν ενέργειες που έγιναν προς αποφυγή των κινδύνων που ενέχουν τα δοχεία που καλύπτει η εντολή του εξουσιοδοτημένου αντιπροσώπου.

         Άρθρο 8
   Υποχρεώσεις των εισαγωγέων
   1.   Οι εισαγωγείς διαθέτουν στην αγορά μόνον συμμορφούμενα δοχεία.
   2.   Πριν από τη διάθεση στην αγορά δοχείου του οποίου το γινόμενο PS × V υπερβαίνει τα 50 bar.L, οι εισαγωγείς διασφαλίζουν ότι ο κατασκευαστής έχει διενεργήσει τη διαδικασία αξιολόγησης της συμμόρφωσης που αναφέρεται στο άρθρο 13. Διασφαλίζουν ότι ο κατασκευαστής έχει καταρτίσει τον τεχνικό φάκελο, ότι το δοχείο φέρει τη σήμανση CE και τις ενδείξεις που προβλέπονται στο παράρτημα III σημείο 1 και συνοδεύεται από τα απαιτούμενα έγγραφα και ότι ο κατασκευαστής έχει τηρήσει τις απαιτήσεις του άρθρου 6 παράγραφοι 5 και 6.
   Εφόσον εισαγωγέας θεωρεί ή έχει λόγο να πιστεύει ότι δοχείο του οποίου το γινόμενο PS × V υπερβαίνει τα 50 bar.L δεν συμμορφώνεται προς τις ουσιώδεις απαιτήσεις ασφάλειας που ορίζονται στο παράρτημα I, δεν διαθέτει το δοχείο στην αγορά πριν αυτό συμμορφωθεί. Επίσης, ο εισαγωγέας ενημερώνει σχετικά τον κατασκευαστή καθώς και τις αρχές εποπτείας της αγοράς, όταν το δοχείο παρουσιάζει κίνδυνο.
   Πριν διαθέσουν στην αγορά δοχείο του οποίου το γινόμενο PS × V είναι μικρότερο ή ίσο με 50 bar.L, οι εισαγωγείς διασφαλίζουν ότι το δοχείο είναι σχεδιασμένο και κατασκευασμένο σύμφωνα με την ακολουθούμενη σε ένα από τα κράτη μέλη ορθή μηχανολογική πρακτική, ότι φέρει τις ενδείξεις που προβλέπονται στο παράρτημα III σημείο 1.2 και ότι ο κατασκευαστής έχει τηρήσει τις απαιτήσεις που ορίζονται στο άρθρο 6 παράγραφοι 5 και 6.
   3.   Οι εισαγωγείς σημειώνουν στο δοχείο το όνομα, την καταχωρισμένη εμπορική επωνυμία ή το καταχωρισμένο εμπορικό σήμα τους και την ταχυδρομική διεύθυνσή τους ή, όταν αυτό δεν είναι δυνατόν, σε έγγραφο που συνοδεύει το δοχείο. Τα στοιχεία επικοινωνίας διατυπώνονται σε γλώσσα εύκολα κατανοητή από τους τελικούς χρήστες και τις αρχές εποπτείας της αγοράς.
   4.   Οι εισαγωγείς εξασφαλίζουν ότι το δοχείο συνοδεύεται από τις οδηγίες και τις πληροφορίες ασφάλειας που αναφέρονται στο παράρτημα III σημείο 2, σε γλώσσα ευκόλως κατανοητή από τους τελικούς χρήστες, όπως καθορίζεται από το ενδιαφερόμενο κράτος μέλος.
   5.   Οι εισαγωγείς εξασφαλίζουν ότι, ενόσω δοχείο του οποίου το γινόμενο PS × V υπερβαίνει τα 50 bar.L βρίσκεται υπό την ευθύνη τους, οι συνθήκες αποθήκευσης ή μεταφοράς του δεν θέτουν σε κίνδυνο τη συμμόρφωσή του με τις ουσιώδεις απαιτήσεις ασφάλειας του παραρτήματος I.
   6.   Όταν κρίνεται σκόπιμο λόγω των κινδύνων που παρουσιάζει δοχείο, οι εισαγωγείς διενεργούν, για την προστασία της υγείας και της ασφάλειας των τελικών χρηστών, δοκιμές με δειγματοληψία στα δοχεία που έχουν διατεθεί στην αγορά, ερευνούν τις σχετικές καταγγελίες και διατηρούν, εφόσον απαιτείται, αρχείο με τις καταγγελίες, τα μη συμμορφούμενα δοχεία και τις αποσύρσεις δοχείων και τηρούν ενήμερους τους διανομείς για τις έρευνές τους.
   7.   Οι εισαγωγείς που θεωρούν ή έχουν λόγο να πιστεύουν ότι το δοχείο που έχουν διαθέσει στην αγορά δεν συμμορφώνεται με την παρούσα οδηγία λαμβάνουν αμέσως τα αναγκαία διορθωτικά μέτρα για να εξασφαλίσουν τη συμμόρφωση του δοχείου, το αποσύρουν ή το ανακαλούν, κατά περίπτωση. Πέραν τούτου, όταν το δοχείο παρουσιάζει κίνδυνο, οι εισαγωγείς ενημερώνουν αμέσως σχετικά με το θέμα αυτό τις αρμόδιες εθνικές αρχές των κρατών μελών στις αγορές των οποίων καθιστούν διαθέσιμο το δοχείο και παραθέτουν λεπτομέρειες, συγκεκριμένα, για τη μη συμμόρφωση και τα τυχόν διορθωτικά μέτρα που έλαβαν.
   8.   Για δοχεία των οποίων το γινόμενο PS × V υπερβαίνει τα 50 bar.L, οι εισαγωγείς τηρούν, επί 10 έτη αφότου διατεθεί το δοχείο στην αγορά, αντίγραφο της δήλωσης συμμόρφωσης ΕΕ στη διάθεση των αρχών εποπτείας της αγοράς και εξασφαλίζουν ότι ο τεχνικός φάκελος είναι δυνατόν να διατεθεί στις εν λόγω αρχές, κατόπιν αιτήματός τους.
   9.   Οι εισαγωγείς παρέχουν στις αρμόδιες εθνικές αρχές, κατόπιν αιτιολογημένου αιτήματος των αρχών αυτών, σε έντυπη ή σε ηλεκτρονική μορφή, όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση του δοχείου, σε γλώσσα εύκολα κατανοητή από τις αρμόδιες εθνικές αρχές. Συνεργάζονται με τις αρχές αυτές, κατόπιν αιτήματος των τελευταίων, για τις ενέργειες που πρέπει να γίνουν ώστε να αποσοβηθούν οι κίνδυνοι από τα δοχεία που έχουν διαθέσει στην αγορά.
   Άρθρο 9
   Υποχρεώσεις των διανομέων
   1.   Όταν οι διανομείς καθιστούν διαθέσιμο ένα δοχείο στην αγορά, ενεργούν με τη δέουσα προσοχή σε σχέση με τις απαιτήσεις της παρούσας οδηγίας.
   2.   Οι διανομείς, προτού καταστήσουν διαθέσιμο στην αγορά δοχείο του οποίου το γινόμενο PS × V υπερβαίνει τα 50 bar.L, επαληθεύουν ότι το δοχείο φέρει τη σήμανση CE και τις ενδείξεις που προβλέπονται στο παράρτημα III σημείο 1, ότι συνοδεύεται από τα απαιτούμενα έγγραφα και τις οδηγίες και τις πληροφορίες ασφάλειας που αναφέρονται στο παράρτημα III σημείο 2 σε γλώσσα ευκόλως κατανοητή από τους τελικούς χρήστες στο κράτος μέλος στην αγορά του οποίου διατίθεται το δοχείο και ότι ο κατασκευαστής και ο εισαγωγέας έχουν τηρήσει τις απαιτήσεις του άρθρου 6 παράγραφοι 5 και 6 και του άρθρου 8 παράγραφος 3 αντίστοιχα.
   Εφόσον διανομέας θεωρεί ή έχει λόγο να πιστεύει ότι δοχείο του οποίου το γινόμενο PS × V υπερβαίνει τα 50 bar.L δεν συμμορφώνεται προς τις ουσιαστικές απαιτήσεις ασφάλειας που ορίζονται στο παράρτημα I, δεν καθιστά διαθέσιμο το δοχείο στην αγορά πριν αυτό συμμορφωθεί. Ο διανομέας ενημερώνει επίσης τον κατασκευαστή ή τον εισαγωγέα καθώς και τις αρχές εποπτείας της αγοράς, όταν το δοχείο παρουσιάζει κίνδυνο.
   Πριν καταστήσουν διαθέσιμο στην αγορά δοχείο του οποίου το γινόμενο PS × V είναι μικρότερο ή ίσο με 50 bar.L, οι διανομείς πιστοποιούν ότι το δοχείο φέρει τις ενδείξεις που προβλέπονται στο παράρτημα III σημείο 1.2 και συνοδεύεται από τις οδηγίες και τις πληροφορίες ασφάλειας που αναφέρονται στο παράρτημα III σημείο 2 σε γλώσσα ευκόλως κατανοητή από τους τελικούς χρήστες στο κράτος μέλος στην αγορά του οποίου διατίθεται το δοχείο και ότι ο κατασκευαστής και ο εισαγωγέας έχουν τηρήσει τις απαιτήσεις που ορίζονται στο άρθρο 6 παράγραφοι 5 και 6 και στο άρθρο 8 παράγραφος 3 αντίστοιχα.
   3.   Οι διανομείς εξασφαλίζουν ότι, ενόσω δοχείο του οποίου το γινόμενο PS × V υπερβαίνει τα 50 bar.L βρίσκεται υπό την ευθύνη τους, οι συνθήκες αποθήκευσης ή μεταφοράς του δεν θέτουν σε κίνδυνο τη συμμόρφωσή του με τις ουσιώδεις απαιτήσεις ασφάλειας που ορίζονται στο παράρτημα I.
   4.   Οι διανομείς που θεωρούν ή έχουν λόγο να πιστεύουν ότι το δοχείο που έχουν καταστήσει διαθέσιμο στην αγορά δεν συμμορφώνεται με την παρούσα οδηγία φροντίζουν αμέσως να ληφθούν τα αναγκαία διορθωτικά μέτρα για να εξασφαλίσουν τη συμμόρφωση του δοχείου, το αποσύρουν ή το ανακαλούν, κατά περίπτωση. Πέραν τούτου, όταν το δοχείο παρουσιάζει κίνδυνο, οι διανομείς ενημερώνουν αμέσως σχετικά με το θέμα αυτό τις αρμόδιες εθνικές αρχές των κρατών μελών στις αγορές των οποίων έχουν καταστήσει διαθέσιμο το δοχείο και παραθέτουν λεπτομέρειες, συγκεκριμένα, για τη μη συμμόρφωση και τα τυχόν διορθωτικά μέτρα που έλαβαν.
   5.   Οι διανομείς παρέχουν στις αρμόδιες εθνικές αρχές, κατόπιν αιτιολογημένου αιτήματος των αρχών αυτών, σε έντυπη ή σε ηλεκτρονική μορφή, όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση του δοχείου. Συνεργάζονται με τις αρχές αυτές, κατόπιν αιτήματος των τελευταίων, για τις ενέργειες που πρέπει να γίνουν ώστε να αποφευχθούν οι κίνδυνοι από τα δοχεία που έχουν καταστήσει διαθέσιμα στην αγορά.
   Άρθρο 10
   Περιπτώσεις στις οποίες οι υποχρεώσεις των κατασκευαστών εφαρμόζονται στους εισαγωγείς και στους διανομείς
   Ένας εισαγωγέας ή διανομέας θεωρείται κατασκευαστής για τους σκοπούς της παρούσας οδηγίας και υπόκειται στις υποχρεώσεις του κατασκευαστή σύμφωνα με το άρθρο 6, όταν διαθέτει δοχείο στην αγορά με την επωνυμία ή το εμπορικό σήμα του ή τροποποιεί δοχείο που έχει ήδη διατεθεί στην αγορά κατά τρόπο που μπορεί να επηρεάσει τη συμμόρφωση προς την παρούσα οδηγία.
   Άρθρο 11
   Ταυτοποίηση των οικονομικών φορέων
   Οι οικονομικοί φορείς προσδιορίζουν, εάν ζητηθεί, στις αρχές εποπτείας της αγοράς, την ταυτότητα των κατωτέρω:

               α)

               κάθε οικονομικού φορέα ο οποίος τους έχει προμηθεύσει δοχείο·

               β)

               κάθε οικονομικού φορέα στον οποίο έχουν προμηθεύσει δοχείο.

         Οι οικονομικοί φορείς είναι σε θέση να παρέχουν τις πληροφορίες που αναφέρονται στο πρώτο εδάφιο επί 10 έτη αφότου έχουν προμηθευτεί το δοχείο και επί 10 έτη αφότου έχουν προμηθεύσει το δοχείο.
   ΚΕΦΑΛΑΙΟ 3

      ΣΥΜΜΟΡΦΩΣΗ ΔΟΧΕΙΩΝ ΤΩΝ ΟΠΟΙΩΝ ΤΟ ΓΙΝΟΜΕΝΟ PS × V ΥΠΕΡΒΑΙΝΕΙ ΤΑ 50 bar.L

   Άρθρο 12
   Τεκμήριο συμμόρφωσης δοχείων των οποίων το γινόμενο PS × V υπερβαίνει τα 50 bar.L
   Τα δοχεία των οποίων το γινόμενο PS × V υπερβαίνει τα 50 bar.L και που συμμορφώνονται με τα εναρμονισμένα πρότυπα ή με μέρη αυτών τα στοιχεία των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης τεκμαίρεται ότι συμμορφώνονται με τις ουσιώδεις απαιτήσεις ασφάλειας που καθορίζονται στο παράρτημα I, τις οποίες αφορούν τα εν λόγω πρότυπα ή μέρη τους.
   Άρθρο 13
   Διαδικασίες αξιολόγησης της συμμόρφωσης
   1.   Πριν από την κατασκευή τους, δοχεία των οποίων το γινόμενο PS × V είναι μεγαλύτερο από 50 bar.L υπόκεινται στην εξέταση τύπου ΕΕ (ενότητα Β) που καθορίζεται στο παράρτημα II σημείο 1, ως εξής:

               α)

               για δοχεία που κατασκευάζονται σύμφωνα με τα εναρμονισμένα πρότυπα που αναφέρονται στο άρθρο 12, κατ’ επιλογή του κατασκευαστή, με οποιονδήποτε από τους ακόλουθους τρόπους:

                           i)

                           αξιολόγηση της επάρκειας του τεχνικού σχεδιασμού του δοχείου μέσω της εξέτασης του τεχνικού φακέλου και των δικαιολογητικών χωρίς εξέταση δείγματος (ενότητα Β — τύπος σχεδιασμού),

                           ii)

                           αξιολόγηση της επάρκειας του τεχνικού σχεδιασμού του δοχείου μέσω της εξέτασης του τεχνικού φακέλου και των δικαιολογητικών και εξέταση μοντέλου αντιπροσωπευτικού της προβλεπόμενης παραγωγής του πλήρους δοχείου (ενότητα Β — τύπος παραγωγής)·

               β)

               για δοχεία που κατασκευάζονται χωρίς τήρηση ή με μερική μόνον τήρηση των εναρμονισμένων προτύπων που αναφέρονται στο άρθρο 12, ο κατασκευαστής υποβάλλει προς εξέταση μοντέλο, αντιπροσωπευτικό της προβλεπόμενης παραγωγής πλήρους δοχείου, και του τεχνικού φακέλου και των δικαιολογητικών για την εξέταση και την αξιολόγηση της επάρκειας του τεχνικού σχεδιασμού του δοχείου (ενότητα Β — τύπος παραγωγής).

         2.   Πριν από τη διάθεσή τους στην αγορά, τα δοχεία υπόκεινται στις ακόλουθες διαδικασίες:

               α)

               όταν το γινόμενο PS × V είναι μεγαλύτερο από 3 000 bar.L, στη συμμόρφωση τύπου βάσει εσωτερικού ελέγχου της παραγωγής και δοκιμής του δοχείου υπό εποπτεία (ενότητα C1) που ορίζεται στο παράρτημα II σημείο 2·

               β)

               όταν το γινόμενο PS × V είναι μικρότερο ή ίσο με 3 000 bar.L και μεγαλύτερο από 200 bar.L, κατ’ επιλογή του κατασκευαστή, οποιαδήποτε από τις ακόλουθες:

                           i)

                           συμμόρφωση τύπου βάσει εσωτερικού ελέγχου της παραγωγής και δοκιμής του δοχείου υπό εποπτεία (ενότητα C1) που καθορίζεται στο παράρτημα II σημείο 2,

                           ii)

                           συμμόρφωση τύπου με βάση εσωτερικό έλεγχο παραγωγής και δοκιμή του δοχείου υπό εποπτεία κατά τυχαία διαστήματα (ενότητα C2) που καθορίζεται στο παράρτημα II σημείο 3,

               γ)

               όταν το γινόμενο PS × V είναι μικρότερο ή ίσο με 200 bar.L και μεγαλύτερο από 50 bar.L, κατ’ επιλογή του κατασκευαστή, οποιαδήποτε από τις ακόλουθες:

                           i)

                           συμμόρφωση τύπου βάσει εσωτερικού ελέγχου της παραγωγής και δοκιμής του δοχείου υπό εποπτεία (ενότητα C1) που καθορίζεται στο παράρτημα II σημείο 2·

                           ii)

                           συμμόρφωση τύπου βάσει εσωτερικού ελέγχου της παραγωγής (ενότητα C) που καθορίζεται στο παράρτημα II σημείο 4.

         3.   Οι φάκελοι και η αλληλογραφία που σχετίζονται με τις διαδικασίες αξιολόγησης της συμμόρφωσης που αναφέρονται στις παραγράφους 1 και 2 συντάσσονται σε επίσημη γλώσσα του κράτους μέλους στο οποίο είναι εγκατεστημένος ο κοινοποιημένος οργανισμός ή σε γλώσσα αποδεκτή από αυτόν.
   Άρθρο 14
   Δήλωση συμμόρφωσης ΕΕ
   1.   Με τη δήλωση συμμόρφωσης ΕΕ δηλώνεται ότι πληρούνται αποδεδειγμένα οι ουσιώδεις απαιτήσεις ασφάλειας που ορίζονται στο παράρτημα I.
   2.   Η δήλωση συμμόρφωσης ΕΕ έχει τη δομή που ορίζεται στο παράρτημα ΙV, περιέχει τα στοιχεία που προσδιορίζονται στις σχετικές ενότητες του παραρτήματος II και προσαρμόζεται συνεχώς στα τελευταία δεδομένα. Μεταφράζεται στη γλώσσα ή στις γλώσσες που απαιτεί το κράτος μέλος στο οποίο διατίθεται ή έχει καταστεί διαθέσιμο στην αγορά το δοχείο.
   3.   Όταν ένα δοχείο διέπεται από περισσότερες πράξεις της Ένωσης βάσει των οποίων απαιτείται δήλωση συμμόρφωσης ΕΕ, καταρτίζεται μία δήλωση συμμόρφωσης ΕΕ για όλες τις εν λόγω πράξεις της Ένωσης. Η δήλωση αυτή περιέχει την ταυτότητα των οικείων πράξεων της Ένωσης, συμπεριλαμβανομένων των στοιχείων δημοσίευσής τους.
   4.   Με την κατάρτιση της δήλωσης συμμόρφωσης ΕΕ ο κατασκευαστής αναλαμβάνει την ευθύνη για τη συμμόρφωση του δοχείου προς τις απαιτήσεις που καθορίζονται στην παρούσα οδηγία.
   Άρθρο 15
   Γενικές αρχές της σήμανσης CE
   Η σήμανση CE υπόκειται στις γενικές αρχές του άρθρου 30 του κανονισμού (ΕΚ) αριθ. 765/2008.
   Άρθρο 16
   Κανόνες και όροι για την τοποθέτηση της σήμανσης CE και των ενδείξεων
   1.   Η σήμανση CE και οι ενδείξεις που αναφέρονται στο παράρτημα III σημείο 1 τοποθετείται κατά τρόπο εμφανή, ευανάγνωστο και ανεξίτηλο στο δοχείο ή στην πινακίδα με τα στοιχεία του κατασκευαστή.
   2.   Η σήμανση CE τοποθετείται προτού διατεθεί το δοχείο στην αγορά.
   3.   Τη σήμανση CE ακολουθεί ο αριθμός μητρώου του κοινοποιημένου οργανισμού, όταν ο οργανισμός αυτός εμπλέκεται στο στάδιο ελέγχου της παραγωγής.
   Ο αριθμός μητρώου του κοινοποιημένου οργανισμού τίθεται είτε από τον ίδιο τον οργανισμό είτε, υπό τις οδηγίες του, από τον κατασκευαστή ή τον εξουσιοδοτημένο αντιπρόσωπό του.
   4.   Η σήμανση CE και ο αριθμός μητρώου του κοινοποιημένου οργανισμού επιτρέπεται να συνοδεύονται από άλλο σήμα που υποδεικνύει ειδικό κίνδυνο ή χρήση.
   5.   Τα κράτη μέλη βασίζονται στους υφιστάμενους μηχανισμούς για την εξασφάλιση της αποτελεσματικής εφαρμογής του καθεστώτος που διέπει τη σήμανση CE και λαμβάνουν τα αναγκαία μέτρα σε περίπτωση αθέμιτης χρήσης της εν λόγω σήμανσης.
   ΚΕΦΑΛΑΙΟ 4

      ΚΟΙΝΟΠΟΙΗΣΗ ΤΩΝ ΟΡΓΑΝΙΣΜΩΝ ΑΞΙΟΛΟΓΗΣΗΣ ΤΗΣ ΣΥΜΜΟΡΦΩΣΗΣ

   Άρθρο 17
   Κοινοποίηση
   Τα κράτη μέλη κοινοποιούν στην Επιτροπή και στα άλλα κράτη μέλη τους οργανισμούς που έχουν λάβει έγκριση για την εκτέλεση καθηκόντων αξιολόγησης της συμμόρφωσης ως τρίτοι στο πλαίσιο της παρούσας οδηγίας.
   Άρθρο 18
   Κοινοποιούσες αρχές
   1.   Τα κράτη μέλη ορίζουν μία κοινοποιούσα αρχή η οποία είναι υπεύθυνη για τον καθορισμό και τη διεξαγωγή των αναγκαίων διαδικασιών αξιολόγησης και κοινοποίησης των οργανισμών αξιολόγησης της συμμόρφωσης και για την παρακολούθηση των κοινοποιημένων οργανισμών, συμπεριλαμβανομένης της συμμόρφωσης με τις διατάξεις του άρθρου 23.
   2.   Τα κράτη μέλη μπορούν να αποφασίζουν ότι η αξιολόγηση και η παρακολούθηση στις οποίες αναφέρεται η παράγραφος 1 διεξάγονται από εθνικό οργανισμό διαπίστευσης, κατά την έννοια του κανονισμού (ΕΚ) αριθ. 765/2008 και σύμφωνα με αυτόν.
   3.   Εφόσον η κοινοποιούσα αρχή εκχωρήσει ή αναθέσει με άλλο τρόπο την αξιολόγηση, την κοινοποίηση ή την παρακολούθηση κατά τα αναφερόμενα στην παράγραφο 1 σε οργανισμό που δεν είναι κρατική υπηρεσία, ο οργανισμός στον οποίο εκχωρήθηκαν ή ανατέθηκαν με άλλο τρόπο τα εν λόγω καθήκοντα πρέπει να είναι νομικό πρόσωπο και να συμμορφώνεται, τηρουμένων των αναλογιών, προς τις απαιτήσεις που ορίζονται στο άρθρο 19. Επιπροσθέτως, αυτός ο οργανισμός διαθέτει την υποδομή για την κάλυψη των ευθυνών που προκύπτουν από τις δραστηριότητές του.
   4.   Η κοινοποιούσα αρχή αναλαμβάνει πλήρως την ευθύνη για τα καθήκοντα που εκτελεί ο οργανισμός που αναφέρεται στην παράγραφο 3.
   Άρθρο 19
   Απαιτήσεις σχετικές με τις κοινοποιούσες αρχές
   1.   Η σύσταση της κοινοποιούσας αρχής δεν συνεπάγεται σύγκρουση συμφερόντων με τους οργανισμούς αξιολόγησης της συμμόρφωσης.
   2.   Η κοινοποιούσα αρχή οργανώνεται και λειτουργεί κατά τρόπο ώστε να διασφαλίζονται η αντικειμενικότητα και η αμεροληψία των δραστηριοτήτων της.
   3.   Η κοινοποιούσα αρχή οργανώνεται κατά τρόπο ώστε κάθε απόφαση που αφορά την κοινοποίηση του οργανισμού αξιολόγησης της συμμόρφωσης να λαμβάνεται από τα αρμόδια πρόσωπα που είναι άλλα από τα πρόσωπα που διεξήγαγαν την αξιολόγηση.
   4.   Η κοινοποιούσα αρχή δεν προσφέρει ούτε παρέχει δραστηριότητες που εκτελούνται από τους οργανισμούς αξιολόγησης της συμμόρφωσης ούτε προσφέρει συμβουλευτικές υπηρεσίες σε εμπορική ή ανταγωνιστική βάση.
   5.   Η κοινοποιούσα αρχή εξασφαλίζει την εμπιστευτικότητα των πληροφοριών που λαμβάνει.
   6.   Η κοινοποιούσα αρχή διαθέτει επαρκές προσωπικό, το οποίο διαθέτει τα κατάλληλα προσόντα, για τη σωστή εκτέλεση των καθηκόντων της.
   Άρθρο 20
   Υποχρέωση ενημέρωσης για τις κοινοποιούσες αρχές
   Τα κράτη μέλη ενημερώνουν την Επιτροπή για τις διαδικασίες για την αξιολόγηση και την κοινοποίηση των οργανισμών αξιολόγησης της συμμόρφωσης και την παρακολούθηση των κοινοποιημένων οργανισμών καθώς και για τυχόν αλλαγές στις πληροφορίες αυτές.
   Η Επιτροπή δημοσιοποιεί αυτές τις πληροφορίες.
   Άρθρο 21
   Απαιτήσεις για τους κοινοποιημένους οργανισμούς
   1.   Για τους σκοπούς της κοινοποίησης, κάθε οργανισμός αξιολόγησης της συμμόρφωσης πληροί τις απαιτήσεις των παραγράφων 2 έως 11.
   2.   Ο οργανισμός αξιολόγησης της συμμόρφωσης συγκροτείται βάσει του εθνικού δικαίου κράτους μέλους και διαθέτει νομική προσωπικότητα.
   3.   Ο οργανισμός αξιολόγησης της συμμόρφωσης είναι τρίτος φορέας ανεξάρτητος από τον οργανισμό ή το δοχείο που αξιολογεί.
   Ένας οργανισμός που ανήκει σε ένωση επιχειρήσεων ή επαγγελματική ομοσπονδία που εκπροσωπεί τις επιχειρήσεις που συμμετέχουν στον σχεδιασμό, την κατασκευή, την παροχή, τη συναρμολόγηση, τη χρήση ή τη συντήρηση δοχείων τα οποία αξιολογεί, μπορεί να θεωρείται οργανισμός αξιολόγησης, υπό την προϋπόθεση ότι η ανεξαρτησία του και η απουσία κάθε σύγκρουσης συμφερόντων είναι αποδεδειγμένες.
   4.   Ο οργανισμός αξιολόγησης της συμμόρφωσης, τα διευθυντικά του στελέχη και το προσωπικό που είναι αρμόδιο για την εκτέλεση των καθηκόντων αξιολόγησης της συμμόρφωσης δεν είναι ο σχεδιαστής, κατασκευαστής, προμηθευτής, εγκαταστάτης, αγοραστής, ιδιοκτήτης, χρήστης ή συντηρητής των δοχείων που αξιολογούν ούτε αντιπρόσωπος των ανωτέρω. Αυτό δεν αποκλείει τη χρήση αξιολογημένων δοχείων που είναι αναγκαία για τις λειτουργίες του οργανισμού αξιολόγησης της συμμόρφωσης ή τη χρήση των δοχείων για προσωπικούς σκοπούς.
   Ο οργανισμός αξιολόγησης της συμμόρφωσης, τα διευθυντικά του στελέχη και το προσωπικό που είναι αρμόδιο για την εκτέλεση των καθηκόντων αξιολόγησης της συμμόρφωσης δεν εμπλέκονται άμεσα στον σχεδιασμό, την παραγωγή ή την κατασκευή, την εμπορία, την εγκατάσταση, τη χρήση ή τη συντήρηση των εν λόγω δοχείων ούτε εκπροσωπούν μέρη που εμπλέκονται στις δραστηριότητες αυτές. Δεν αναλαμβάνουν καμιά δραστηριότητα που μπορεί να θίξει την ανεξάρτητη κρίση ή την ακεραιότητά τους σε σχέση με τις δραστηριότητες αξιολόγησης της συμμόρφωσης για τις οποίες είναι κοινοποιημένοι. Τούτο ισχύει ιδίως για τις συμβουλευτικές υπηρεσίες.
   Ο οργανισμός αξιολόγησης της συμμόρφωσης εξασφαλίζει ότι οι δραστηριότητες των θυγατρικών ή των υπεργολάβων του δεν επηρεάζουν την εμπιστευτικότητα, την αντικειμενικότητα και την αμεροληψία των δραστηριοτήτων αξιολόγησης της συμμόρφωσης.
   5.   Ο οργανισμός αξιολόγησης της συμμόρφωσης και το προσωπικό του εκτελούν τις δραστηριότητες αξιολόγησης της συμμόρφωσης με τη μεγαλύτερη επαγγελματική ακεραιότητα και την απαιτούμενη τεχνική επάρκεια στον συγκεκριμένο τομέα και οφείλουν να είναι απαλλαγμένοι από κάθε πίεση και προτροπή, κυρίως οικονομική, που θα ήταν δυνατόν να επηρεάσει την κρίση τους ή τα αποτελέσματα των δραστηριοτήτων τους αυτών, ιδιαίτερα από πρόσωπα ή ομάδες προσώπων που έχουν συμφέρον από τα αποτελέσματα των ελέγχων.
   6.   Ο οργανισμός αξιολόγησης της συμμόρφωσης είναι σε θέση να εκτελεί όλα τα καθήκοντα τα σχετικά με την αξιολόγηση της συμμόρφωσης που του έχουν ανατεθεί βάσει των διατάξεων του παραρτήματος I σημείο 3.2 και του παραρτήματος II και για τα οποία έχει κοινοποιηθεί, είτε πρόκειται για καθήκοντα που εκτελούνται από τον ίδιο τον οργανισμό αξιολόγησης της συμμόρφωσης ή εξ ονόματός του και υπό την ευθύνη του.
   Ανά πάσα στιγμή και για κάθε διαδικασία αξιολόγησης της συμμόρφωσης και για κάθε είδος δοχείων για τα οποία είναι κοινοποιημένος, ο οργανισμός αξιολόγησης της συμμόρφωσης έχει στη διάθεσή του:

               α)

               το αναγκαίο προσωπικό με τις τεχνικές γνώσεις και την επαρκή και κατάλληλη πείρα για την εκτέλεση των καθηκόντων αξιολόγησης της συμμόρφωσης,

               β)

               τις αναγκαίες περιγραφές των διαδικασιών σύμφωνα με τις οποίες διενεργείται η αξιολόγηση συμμόρφωσης και εξασφαλίζονται η διαφάνεια και η δυνατότητα αναπαραγωγής αυτών των διαδικασιών. Διαθέτει την κατάλληλη πολιτική και τις διαδικασίες που εξασφαλίζουν τη διάκριση μεταξύ των καθηκόντων τα οποία εκτελεί ως κοινοποιημένος οργανισμός και οιασδήποτε άλλης δραστηριότητας,

               γ)

               τις αναγκαίες διαδικασίες για να ασκεί τις δραστηριότητές του λαμβάνοντας υπόψη το μέγεθος μιας επιχείρησης, τον τομέα στον οποίο δραστηριοποιείται, τη δομή της, το βαθμό πολυπλοκότητας της τεχνολογίας του προϊόντος και τον μαζικό ή εν σειρά χαρακτήρα της παραγωγικής διαδικασίας.

         Ένας οργανισμός αξιολόγησης της συμμόρφωσης διαθέτει τα αναγκαία μέσα για την εκτέλεση των τεχνικών και διοικητικών καθηκόντων που συνδέονται με τις δραστηριότητες αξιολόγησης της συμμόρφωσης και έχει πρόσβαση σε όλο τον αναγκαίο εξοπλισμό ή εγκαταστάσεις.
   7.   Το προσωπικό που είναι αρμόδιο για την εκτέλεση των καθηκόντων αξιολόγησης της συμμόρφωσης διαθέτει:

               α)

               πλήρη τεχνική και επαγγελματική κατάρτιση, η οποία καλύπτει όλα τα καθήκοντα αξιολόγησης της συμμόρφωσης για τα οποία έχει κοινοποιηθεί ο οργανισμός αξιολόγησης της συμμόρφωσης·

               β)

               επαρκή γνώση των απαιτήσεων των αξιολογήσεων που διενεργεί και επαρκές κύρος για την εκτέλεση των λειτουργιών αυτών·

               γ)

               κατάλληλες γνώσεις και κατανόηση των ουσιωδών απαιτήσεων ασφάλειας που ορίζονται στο παράρτημα I, των εφαρμοστέων εναρμονισμένων προτύπων και των σχετικών διατάξεων της ενωσιακής νομοθεσίας εναρμόνισης και της εθνικής νομοθεσίας·

               δ)

               την απαιτούμενη ικανότητα να καταρτίζει τα πιστοποιητικά, τα πρακτικά και τις εκθέσεις που αποδεικνύουν τη διεξαγωγή των αξιολογήσεων.

         8.   Η αμεροληψία του οργανισμού αξιολόγησης της συμμόρφωσης, των διευθυντικών στελεχών του και του προσωπικού που είναι αρμόδιο για την εκτέλεση των καθηκόντων αξιολόγησης της συμμόρφωσης είναι εγγυημένη.
   Οι αμοιβές των διευθυντικών στελεχών και του προσωπικού του οργανισμού αξιολόγησης που είναι αρμόδιο για την εκτέλεση των καθηκόντων αξιολόγησης της συμμόρφωσης δεν εξαρτώνται από τον αριθμό των αξιολογήσεων που διενεργούνται ή από τα αποτελέσματα των αξιολογήσεων αυτών.
   9.   Ο οργανισμός αξιολόγησης της συμμόρφωσης συνάπτει ασφάλεια αστικής ευθύνης, εάν η ευθύνη αυτή δεν καλύπτεται από το κράτος βάσει του εθνικού δικαίου ή εάν η αξιολόγηση της συμμόρφωσης δεν πραγματοποιείται υπό την άμεση ευθύνη του κράτους μέλους.
   10.   Το προσωπικό του οργανισμού αξιολόγησης της συμμόρφωσης δεσμεύεται να τηρεί το επαγγελματικό απόρρητο για κάθε πληροφορία που περιέρχεται σε γνώση του κατά την εκτέλεση των καθηκόντων του σύμφωνα με το παράρτημα I σημείο 3.2 και το παράρτημα II ή οποιαδήποτε εκτελεστική διάταξη του εθνικού δικαίου, εξαιρουμένης της σχέσης με τις αρμόδιες αρχές του κράτους μέλους στο οποίο διεξάγονται οι δραστηριότητες του οργανισμού. Τα δικαιώματα κυριότητας προστατεύονται.
   11.   Ο οργανισμός αξιολόγησης της συμμόρφωσης συμμετέχει στις σχετικές δραστηριότητες τυποποίησης και στις δραστηριότητες της ομάδας συντονισμού των κοινοποιημένων οργανισμών, η οποία έχει συσταθεί δυνάμει της σχετικής ενωσιακής νομοθεσίας εναρμόνισης, ή εξασφαλίζει ότι το προσωπικό που είναι αρμόδιο για την εκτέλεση των καθηκόντων αξιολόγησης της συμμόρφωσης ενημερώνεται για τις δραστηριότητες αυτές και εφαρμόζει ως γενικές οδηγίες τις διοικητικές αποφάσεις και τα έγγραφα που είναι το αποτέλεσμα των εργασιών της ομάδας αυτής.
   Άρθρο 22
   Τεκμήριο συμμόρφωσης των κοινοποιημένων οργανισμών
   Αν ο οργανισμός αξιολόγησης της συμμόρφωσης αποδείξει ότι πληροί τα κριτήρια που ορίζονται στα σχετικά εναρμονισμένα πρότυπα ή σε μέρη των προτύπων αυτών, τα στοιχεία των οποίων έχουν δημοσιευτεί στην Επίσημη Εφημερίδα της Ευρωπαϊκής Ένωσης, τότε τεκμαίρεται ότι συμμορφώνεται προς τις απαιτήσεις του άρθρου 21, στον βαθμό που τα εφαρμοστέα εναρμονισμένα πρότυπα τηρούν τις απαιτήσεις αυτές.
   Άρθρο 23
   Θυγατρικές και υπεργολάβοι των κοινοποιημένων οργανισμών
   1.   Όταν ο κοινοποιημένος οργανισμός αναθέτει υπεργολαβικά συγκεκριμένα καθήκοντα που συνδέονται με την αξιολόγηση της συμμόρφωσης ή προσφεύγει σε θυγατρική, εξασφαλίζει ότι ο υπεργολάβος ή η θυγατρική πληροί τις απαιτήσεις του άρθρου 21, και ενημερώνει την κοινοποιούσα αρχή.
   2.   Ο κοινοποιημένος οργανισμός αναλαμβάνει πλήρως την ευθύνη για τα καθήκοντα που εκτελούν οι υπεργολάβοι ή οι θυγατρικές, όπου κι αν είναι εγκατεστημένοι.
   3.   Οι δραστηριότητες μπορούν να ανατίθενται σε υπεργολάβο ή να διεξάγονται από θυγατρική μόνον αφού συμφωνήσει ο πελάτης.
   4.   Ο κοινοποιημένος οργανισμός τηρεί στη διάθεση της κοινοποιούσας αρχής τα έγγραφα σχετικά με την αξιολόγηση των προσόντων του υπεργολάβου ή της θυγατρικής και σχετικά με τις εργασίες που διεξήγαγε ο υπεργολάβος ή η θυγατρική δυνάμει του παραρτήματος I σημείο 3.2 και του παραρτήματος II.
   Άρθρο 24
   Αίτηση για κοινοποίηση
   1.   Κάθε οργανισμός αξιολόγησης της συμμόρφωσης υποβάλλει αίτηση κοινοποίησης στην κοινοποιούσα αρχή του κράτους μέλους στο οποίο είναι εγκατεστημένος.
   2.   Η αίτηση κοινοποίησης συνοδεύεται από περιγραφή των δραστηριοτήτων αξιολόγησης της συμμόρφωσης, της ενότητας ή των ενοτήτων αξιολόγησης της συμμόρφωσης και του δοχείου ή των δοχείων για τα οποία ο οργανισμός ισχυρίζεται ότι διαθέτει την απαιτούμενη επάρκεια, καθώς και από πιστοποιητικό διαπίστευσης, όταν αυτό υπάρχει, το οποίο εκδόθηκε από εθνικό οργανισμό διαπίστευσης, με το οποίο πιστοποιείται ότι ο οργανισμός αξιολόγησης της συμμόρφωσης πληροί τις απαιτήσεις του άρθρου 21.
   3.   Αν ο οργανισμός αξιολόγησης της συμμόρφωσης δεν μπορεί να προσκομίσει πιστοποιητικό διαπίστευσης, τότε παρέχει στην κοινοποιούσα αρχή όλη την τεκμηρίωση που είναι αναγκαία για την επαλήθευση, αναγνώριση και τακτική παρακολούθηση της συμμόρφωσής του με τις απαιτήσεις του άρθρου 21.
   Άρθρο 25
   Διαδικασία κοινοποίησης
   1.   Οι κοινοποιούσες αρχές μπορούν να κοινοποιούν μόνο τους οργανισμούς αξιολόγησης της συμμόρφωσης που πληρούν τις απαιτήσεις του άρθρου 21.
   2.   Τους κοινοποιούν στην Επιτροπή και στα λοιπά κράτη μέλη, με χρήση του ηλεκτρονικού μέσου κοινοποίησης που έχει δημιουργήσει και διαχειρίζεται η Επιτροπή.
   3.   Στην κοινοποίηση περιλαμβάνονται όλα τα στοιχεία για τις δραστηριότητες αξιολόγησης της συμμόρφωσης, την ενότητα ή τις ενότητες αξιολόγησης της συμμόρφωσης και το δοχείο ή τα δοχεία και τη σχετική βεβαίωση επάρκειας.
   4.   Όταν η κοινοποίηση δεν βασίζεται σε πιστοποιητικό διαπίστευσης του άρθρου 24 παράγραφος 2, η κοινοποιούσα αρχή παρέχει στην Επιτροπή και στα άλλα κράτη μέλη την τεκμηρίωση που πιστοποιεί την επάρκεια του οργανισμού αξιολόγησης της συμμόρφωσης και τις υφιστάμενες ρυθμίσεις για να εξασφαλιστεί ότι ο οργανισμός θα ελέγχεται τακτικά και θα εξακολουθήσει να πληροί τις απαιτήσεις του άρθρου 21.
   5.   Ο εν λόγω οργανισμός μπορεί να εκτελεί τις δραστηριότητες κοινοποιημένου οργανισμού μόνον εφόσον δεν έχει διατυπωθεί ένσταση από την Επιτροπή και τα άλλα κράτη μέλη εντός δύο εβδομάδων από την κοινοποίηση, εάν χρησιμοποιείται πιστοποιητικό διαπίστευσης, και εντός δύο μηνών από την κοινοποίηση, εάν δεν χρησιμοποιείται διαπίστευση.
   Μόνον υπό αυτές τις προϋποθέσεις θεωρείται κοινοποιημένος ο οργανισμός για τους σκοπούς της παρούσας οδηγίας.
   6.   Η κοινοποιούσα αρχή ενημερώνει την Επιτροπή και τα άλλα κράτη μέλη για κάθε μεταγενέστερη σχετική τροποποίηση της κοινοποίησης.
   Άρθρο 26
   Αριθμοί μητρώου και κατάλογοι κοινοποιημένων οργανισμών
   1.   Η Επιτροπή χορηγεί αριθμό μητρώου στους κοινοποιημένους οργανισμούς.
   Χορηγεί έναν και μόνο αριθμό, ακόμη και αν ο οργανισμός είναι κοινοποιημένος βάσει διαφόρων πράξεων της Ένωσης.
   2.   Η Επιτροπή δημοσιοποιεί τον κατάλογο των οργανισμών που κοινοποιούνται δυνάμει της παρούσας οδηγίας, συμπεριλαμβανομένων των αριθμών ταυτοποίησης που τους έχουν δοθεί και των δραστηριοτήτων για τις οποίες έχουν κοινοποιηθεί.
   Η Επιτροπή φροντίζει για την ενημέρωση του καταλόγου.
   Άρθρο 27
   Αλλαγές στην κοινοποίηση
   1.   Όταν κοινοποιούσα αρχή διαπιστώνει ή πληροφορείται ότι κοινοποιημένος οργανισμός δεν πληροί πλέον τις απαιτήσεις του άρθρου 21 ή ότι αδυνατεί να εκπληρώσει τις υποχρεώσεις του, η κοινοποιούσα αρχή περιορίζει, αναστέλλει ή ανακαλεί την κοινοποίηση, κατά περίπτωση, αναλόγως της σοβαρότητας της μη τήρησης των απαιτήσεων ή της μη εκπλήρωσης των υποχρεώσεων. Ενημερώνει αμέσως σχετικά την Επιτροπή και τα άλλα κράτη μέλη.
   2.   Στην περίπτωση περιορισμού, αναστολής ή ανάκλησης της κοινοποίησης ή όταν ο κοινοποιημένος οργανισμός παύσει τη δραστηριότητά του, το κοινοποιούν κράτος μέλος προβαίνει στις δέουσες ενέργειες για να εξασφαλίσει ότι τα αρχεία του οργανισμού αυτού τα χειρίζεται άλλος κοινοποιημένος οργανισμός ή τα καθιστά διαθέσιμα στις αρμόδιες αρχές κοινοποίησης και εποπτείας της αγοράς, εφόσον το ζητήσουν.
   Άρθρο 28
   Αμφισβήτηση της επάρκειας των κοινοποιημένων οργανισμών
   1.   Η Επιτροπή ερευνά όλες τις περιπτώσεις κατά τις οποίες έχει αμφιβολίες ή περιέρχονται σε γνώση της αμφιβολίες για την επάρκεια κοινοποιημένου οργανισμού ή για την ικανότητα αδιάλειπτης εκπλήρωσης, από κοινοποιημένο οργανισμό, των απαιτήσεων και των υποχρεώσεων που υπέχει.
   2.   Το κοινοποιούν κράτος μέλος παρέχει στην Επιτροπή, εάν αυτή το ζητήσει, όλες τις πληροφορίες σχετικά με την αιτιολόγηση της κοινοποίησης ή την επιβεβαίωση της επάρκειας του εν λόγω κοινοποιημένου οργανισμού.
   3.   Η Επιτροπή διασφαλίζει τον εμπιστευτικό χαρακτήρα όλων των ευαίσθητων πληροφοριών που έλαβε από τις έρευνες αυτές.
   4.   Όταν η Επιτροπή διαπιστώνει ότι κοινοποιημένος οργανισμός δεν πληροί ή παύει να πληροί τις απαιτήσεις κοινοποίησής του, εκδίδει εκτελεστική πράξη ζητώντας από το κοινοποιούν κράτος μέλος να λάβει τα αναγκαία διορθωτικά μέτρα, συμπεριλαμβανομένης της άρσης της κοινοποίησης, εφόσον είναι αναγκαίο.
   H εν λόγω εκτελεστική πράξη εκδίδεται σύμφωνα με τη συμβουλευτική διαδικασία που αναφέρεται στο άρθρο 39 παράγραφος 2.
   Άρθρο 29
   Λειτουργικές υποχρεώσεις των κοινοποιημένων οργανισμών
   1.   Οι κοινοποιημένοι οργανισμοί διενεργούν αξιολογήσεις της συμμόρφωσης σύμφωνα με τις διαδικασίες αξιολόγησης της συμμόρφωσης που προβλέπονται στο παράρτημα II.
   2.   Οι αξιολογήσεις συμμόρφωσης διενεργούνται κατά τρόπον ώστε να αποφεύγονται οι περιττές επιβαρύνσεις για τους οικονομικούς φορείς.
   Οι οργανισμοί αξιολόγησης της συμμόρφωσης ασκούν τις δραστηριότητές τους λαμβάνοντας δεόντως υπόψη το μέγεθος μιας επιχείρησης, τον τομέα στον οποίο δραστηριοποιείται, τη δομή της, την πολυπλοκότητα της τεχνολογίας του δοχείου για το οποίο πρόκειται και τον μαζικό ή εν σειρά χαρακτήρα της διαδικασίας παραγωγής.
   Επ’ αυτού τηρούν πάντως τον βαθμό αυστηρότητας και το επίπεδο προστασίας που απαιτούνται για τη συμμόρφωση των δοχείων προς την παρούσα οδηγία.
   3.   Όταν κοινοποιημένος οργανισμός διαπιστώσει ότι οι ουσιώδεις απαιτήσεις ασφάλειας του παραρτήματος I ή των αντίστοιχων εναρμονισμένων προτύπων ή των λοιπών τεχνικών προδιαγραφών δεν πληρούνται από τον κατασκευαστή, ζητεί από τον κατασκευαστή να λάβει τα ενδεδειγμένα διορθωτικά μέτρα και δεν εκδίδει πιστοποιητικό συμμόρφωσης.
   4.   Όταν, κατά την παρακολούθηση της συμμόρφωσης μετά την έκδοση του πιστοποιητικού, κοινοποιημένος οργανισμός διαπιστώσει ότι κάποιο δοχείο δεν συμμορφώνεται πλέον, απαιτεί από τον κατασκευαστή να λάβει τα κατάλληλα διορθωτικά μέτρα και αναστέλλει ή ανακαλεί το πιστοποιητικό, εφόσον απαιτείται.
   5.   Εάν δεν ληφθούν διορθωτικά μέτρα ή εάν αυτά δεν έχουν το απαιτούμενο αποτέλεσμα, ο κοινοποιημένος οργανισμός περιορίζει, αναστέλλει ή ανακαλεί τυχόν πιστοποιητικό, κατά περίπτωση.
   Άρθρο 30
   Προσφυγή κατά αποφάσεων των κοινοποιημένων οργανισμών
   Τα κράτη μέλη εξασφαλίζουν ότι προβλέπεται διαδικασία προσφυγής κατά αποφάσεων των κοινοποιημένων οργανισμών.
   Άρθρο 31
   Υποχρέωση ενημέρωσης για τους κοινοποιημένους οργανισμούς
   1.   Οι κοινοποιημένοι οργανισμοί ενημερώνουν την κοινοποιούσα αρχή για τα εξής:

               α)

               απόρριψη, περιορισμό, αναστολή ή ανάκληση των πιστοποιητικών·

               β)

               καταστάσεις που επηρεάζουν το πεδίο εφαρμογής ή τους όρους της κοινοποίησης·

               γ)

               τυχόν αίτημα για ενημέρωση σχετικά με δραστηριότητες αξιολόγησης της συμμόρφωσης, το οποίο έλαβαν από τις αρχές εποπτείας της αγοράς·

               δ)

               εφόσον τους ζητηθεί, για τις δραστηριότητες αξιολόγησης της συμμόρφωσης που εκτελούν στο πλαίσιο της κοινοποίησής τους και για οποιαδήποτε άλλη δραστηριότητα, συμπεριλαμβανομένων διασυνοριακών δραστηριοτήτων και υπεργολαβιών.

         2.   Οι κοινοποιημένοι οργανισμοί παρέχουν στους άλλους κοινοποιημένους δυνάμει της παρούσας οδηγίας οργανισμούς που διεξάγουν παρόμοιες δραστηριότητες αξιολόγησης της συμμόρφωσης και καλύπτουν τα ίδια δοχεία, τις σχετικές πληροφορίες για ζητήματα που αφορούν αρνητικά και, εάν τους ζητηθεί, θετικά αποτελέσματα αξιολόγησης της συμμόρφωσης.
   Άρθρο 32
   Ανταλλαγή πείρας
   Η Επιτροπή μεριμνά για την οργανωμένη ανταλλαγή πείρας μεταξύ των εθνικών αρχών των κρατών μελών που είναι αρμόδιες για την πολιτική κοινοποίησης.
   Άρθρο 33
   Συντονισμός των κοινοποιημένων οργανισμών
   Η Επιτροπή εξασφαλίζει την ύπαρξη κατάλληλου συντονισμού και συνεργασίας μεταξύ των οργανισμών που κοινοποιούνται δυνάμει της παρούσας οδηγίας, και την ορθή λειτουργία τους με τη μορφή τομεακής ομάδας ή τομεακών ομάδων κοινοποιημένων οργανισμών.
   Τα κράτη μέλη εξασφαλίζουν ότι οι οργανισμοί τους οποίους έχουν κοινοποιήσει συμμετέχουν στις εργασίες της εν λόγω ομάδας ή των εν λόγω ομάδων, απευθείας ή διά διορισθέντων αντιπροσώπων.
   ΚΕΦΑΛΑΙΟ 5

      ΕΠΟΠΤΕΙΑ ΤΗΣ ΑΓΟΡΑΣ ΤΗΣ ΕΝΩΣΗΣ, ΕΛΕΓΧΟΣ ΤΩΝ ΕΙΣΕΡΧΟΜΕΝΩΝ ΣΤΗΝ ΑΓΟΡΑ ΤΗΣ ΕΝΩΣΗΣ ΔΟΧΕΙΩΝ ΚΑΙ ΕΝΩΣΙΑΚΗ ΔΙΑΔΙΚΑΣΙΑ ΔΙΑΣΦΑΛΙΣΗΣ

   Άρθρο 34
   Εποπτεία της αγοράς της Ένωσης και έλεγχος των εισερχόμενων στην αγορά της Ένωσης δοχείων
   Το άρθρο 15 παράγραφος 3 και τα άρθρα 16 έως 29 του κανονισμού (ΕΚ) αριθ. 765/2008 εφαρμόζονται για δοχεία που καλύπτονται από το άρθρο 1 της παρούσας οδηγίας.
   Άρθρο 35
   Διαδικασία αντιμετώπισης των δοχείων που παρουσιάζουν κίνδυνο σε εθνικό επίπεδο
   1.   Εάν οι αρχές εποπτείας της αγοράς ενός κράτους μέλους έχουν επαρκείς λόγους να πιστεύουν ότι δοχείο που καλύπτεται από την παρούσα οδηγία παρουσιάζει κίνδυνο για την υγεία ή την ασφάλεια προσώπων, ή για τα κατοικίδια ζώα και την περιουσία, διενεργούν αξιολόγηση για το εν λόγω δοχείο που καλύπτει όλες τις σχετικές απαιτήσεις της παρούσας οδηγίας. Για τον σκοπό αυτό, οι ενδιαφερόμενοι οικονομικοί φορείς συνεργάζονται όπως απαιτείται με τις αρχές εποπτείας της αγοράς.
   Εάν, κατά την αξιολόγηση που αναφέρεται στο πρώτο εδάφιο, οι αρχές εποπτείας της αγοράς διαπιστώσουν ότι το δοχείο δεν συμμορφώνεται προς τις απαιτήσεις της παρούσας οδηγίας, ζητούν αμέσως από τον οικείο οικονομικό φορέα να προβεί σε όλες τις αναγκαίες διορθωτικές ενέργειες για να θέσει το δοχείο σε συμμόρφωση με τις απαιτήσεις ή να αποσύρει το δοχείο από την αγορά ή να το ανακαλέσει μέσα σε εύλογο χρονικό διάστημα, ανάλογο προς τη φύση του κινδύνου, το οποίο ορίζουν οι ίδιες.
   Οι αρχές εποπτείας της αγοράς ενημερώνουν σχετικά τον οικείο κοινοποιημένο οργανισμό.
   Το άρθρο 21 του κανονισμού (ΕΚ) αριθ. 765/2008 εφαρμόζεται στα μέτρα που αναφέρονται στο δεύτερο εδάφιο της παρούσας παραγράφου.
   2.   Εάν οι αρχές εποπτείας της αγοράς θεωρούν ότι η μη συμμόρφωση δεν περιορίζεται στην εθνική επικράτειά τους, ενημερώνουν την Επιτροπή και άλλα κράτη μέλη για τα αποτελέσματα της αξιολόγησης και τα μέτρα που ζήτησαν να λάβει ο οικονομικός φορέας.
   3.   Ο οικονομικός φορέας εξασφαλίζει ότι λαμβάνονται όλα τα ενδεικνυόμενα διορθωτικά μέτρα για όλα τα δοχεία που έχει καταστήσει διαθέσιμα στην αγορά σε όλη την Ένωση.
   4.   Εάν ο οικείος οικονομικός φορέας δεν λάβει, μέσα στο χρονικό διάστημα στο οποίο αναφέρεται το δεύτερο εδάφιο της παραγράφου 1, τα αναγκαία διορθωτικά μέτρα, οι αρχές εποπτείας της αγοράς λαμβάνουν όλα τα κατάλληλα προσωρινά μέτρα για να απαγορεύσουν ή να περιορίσουν τη διάθεση του δοχείου στην εθνική αγορά ή να αποσύρουν το δοχείο από την αγορά ή να το ανακαλέσουν.
   Οι αρχές εποπτείας της αγοράς ενημερώνουν αμέσως την Επιτροπή και τα άλλα κράτη μέλη για τα μέτρα αυτά.
   5.   Στις πληροφορίες που αναφέρονται στην παράγραφο 4 δεύτερο εδάφιο περιλαμβάνονται όλα τα διαθέσιμα στοιχεία, ιδίως τα στοιχεία που απαιτούνται για την ταύτιση του μη συμμορφούμενου δοχείου, την καταγωγή του, τη φύση της τυχόν μη συμμόρφωσης και του σχετικού κινδύνου, τη φύση και τη διάρκεια των εθνικών μέτρων που ελήφθησαν, καθώς και οι απόψεις που προβάλλει ο σχετικός οικονομικός φορέας. Συγκεκριμένα, οι αρχές εποπτείας της αγοράς αναφέρουν σε ποιους από τους κατωτέρω λόγους οφείλεται η μη συμμόρφωση:

               α)

               το δοχείο δεν πληροί τις απαιτήσεις που αφορούν την υγεία ή την ασφάλεια των προσώπων ή την προστασία των κατοικίδιων ζώων ή της περιουσίας· ή

               β)

               υπάρχουν ελλείψεις στα εναρμονισμένα πρότυπα που αναφέρονται στο άρθρο 12 και στα οποία βασίζεται το τεκμήριο της συμμόρφωσης.

         6.   Τα κράτη μέλη πλην του κράτους μέλους που κίνησε τη διαδικασία δυνάμει του παρόντος άρθρου ενημερώνουν αμέσως την Επιτροπή και τα άλλα κράτη μέλη για τα μέτρα που έλαβαν και παρέχουν τυχόν άλλες πρόσθετες πληροφορίες που έχουν όσον αφορά τη μη συμμόρφωση του δοχείου, και, σε περίπτωση διαφωνίας με το εθνικό μέτρο που έχει θεσπιστεί, για τις τυχόν αντιρρήσεις τους.
   7.   Εάν εντός τριών μηνών από τη λήψη των πληροφοριών που αναφέρονται στην παράγραφο 4 δεύτερο εδάφιο δεν έχει διατυπωθεί αντίρρηση από κράτος μέλος ή την Επιτροπή σε σχέση με προσωρινό μέτρο που έχει λάβει κράτος μέλος, τότε το μέτρο θεωρείται δικαιολογημένο.
   8.   Τα κράτη μέλη εξασφαλίζουν ότι λαμβάνονται αμέσως τα κατάλληλα περιοριστικά μέτρα όσον αφορά το σχετικό δοχείο, όπως η απόσυρση του δοχείου από την αγορά.
   Άρθρο 36
   Ενωσιακή διαδικασία διασφάλισης
   1.   Εάν, κατά την ολοκλήρωση της διαδικασίας του άρθρου 35 παράγραφοι 3 και 4, διατυπωθούν ενστάσεις για μέτρο που έχει λάβει κράτος μέλος ή εάν η Επιτροπή θεωρεί ότι τέτοιου είδους μέτρα αντίκεινται στη νομοθεσία της Ένωσης, η Επιτροπή διαβουλεύεται αμέσως με τα κράτη μέλη και τον σχετικό οικονομικό φορέα (ή φορείς) και διενεργεί αξιολόγηση του εθνικού μέτρου. Βάσει των αποτελεσμάτων αυτής της αξιολόγησης, η Επιτροπή εκδίδει εκτελεστική πράξη που ορίζει αν το εθνικό μέτρο είναι δικαιολογημένο.
   Η Επιτροπή απευθύνει την απόφασή της σε όλα τα κράτη μέλη και την ανακοινώνει αμέσως σε αυτά και στον σχετικό οικονομικό φορέα (ή φορείς).
   2.   Εάν το εθνικό μέτρο θεωρηθεί δικαιολογημένο, όλα τα κράτη μέλη λαμβάνουν τα αναγκαία μέτρα για να εξασφαλίσουν ότι το μη συμμορφούμενο δοχείο αποσύρεται από την εθνική τους αγορά και ενημερώνουν την Επιτροπή σχετικά. Εάν το εθνικό μέτρο δεν θεωρηθεί δικαιολογημένο, τότε το οικείο κράτος μέλος ανακαλεί το συγκεκριμένο μέτρο.
   3.   Εάν το εθνικό μέτρο θεωρηθεί δικαιολογημένο και η μη συμμόρφωση του ραδιοεξοπλισμού αποδοθεί σε ελλείψεις των εναρμονισμένων προτύπων τα οποία προβλέπονται στο άρθρο 35 παράγραφος 5 στοιχείο β) της παρούσας οδηγίας, η Επιτροπή εφαρμόζει τη διαδικασία που προβλέπεται στο άρθρο 11 του κανονισμού (ΕΕ) αριθ. 1025/2012.
   Άρθρο 37
   Συμμορφούμενα δοχεία που παρουσιάζουν κίνδυνο
   1.   Όταν κράτος μέλος διαπιστώσει, αφού έχει διενεργήσει αξιολόγηση δυνάμει του άρθρου 35 παράγραφος 1, ότι δοχείο, καίτοι συμμορφώνεται προς την παρούσα οδηγία, ενέχει κίνδυνο για την υγεία ή την ασφάλεια των προσώπων, για τα κατοικίδια ζώα ή για την περιουσία, απαιτεί από τον σχετικό οικονομικό φορέα να λάβει όλα τα δέοντα μέτρα για να εξασφαλίσει ότι το εν λόγω δοχείο, όταν διατεθεί στην αγορά, δεν παρουσιάζει πλέον τον εν λόγω κίνδυνο, ή για να αποσύρει το δοχείο από την αγορά ή να το ανακαλέσει εντός εύλογης περιόδου που αυτό ορίζει, ανάλογης με τη φύση του κινδύνου.
   2.   Ο οικονομικός φορέας εξασφαλίζει ότι λαμβάνονται διορθωτικά μέτρα για όλα τα δοχεία που έχει καταστήσει διαθέσιμα στην αγορά σε όλη την Ένωση.
   3.   Το κράτος μέλος ενημερώνει αμέσως την Επιτροπή και τα άλλα κράτη μέλη. Στις πληροφορίες που παρέχει περιλαμβάνονται όλα τα διαθέσιμα στοιχεία, ιδίως τα στοιχεία που είναι αναγκαία για την ταυτοποίηση του δοχείου, την καταγωγή του και την αλυσίδα εφοδιασμού του δοχείου αυτού, τη φύση του σχετικού κινδύνου και τη φύση και τη διάρκεια των εθνικών μέτρων που ελήφθησαν.
   4.   Η Επιτροπή διαβουλεύεται αμελλητί με τα κράτη μέλη και τον σχετικό οικονομικό φορέα (ή φορείς) και διενεργεί αξιολόγηση των εθνικών μέτρων που ελήφθησαν. Βάσει των αποτελεσμάτων αυτής της αξιολόγησης, η Επιτροπή αποφασίζει, με εκτελεστικές πράξεις, αν το εθνικό μέτρο είναι δικαιολογημένο ή όχι και, εφόσον απαιτείται, προτείνει τα κατάλληλα μέτρα.
   Οι εκτελεστικές πράξεις που προβλέπονται στο πρώτο εδάφιο της παρούσας παραγράφου εκδίδονται σύμφωνα με τη διαδικασία εξέτασης στην οποία παραπέμπει το άρθρο 39 παράγραφος 3.
   Για δεόντως αιτιολογημένους επιτακτικούς έκτακτους λόγους που αφορούν την προστασία της υγείας και ασφάλειας των προσώπων ή των κατοικίδιων ζώων ή της περιουσίας, η Επιτροπή εκδίδει εκτελεστικές πράξεις άμεσης εφαρμογής σύμφωνα με τη διαδικασία στην οποία παραπέμπει το άρθρο 39 παράγραφος 4.
   5.   Η Επιτροπή απευθύνει την απόφασή της σε όλα τα κράτη μέλη και την ανακοινώνει αμέσως σε αυτά και στον σχετικό οικονομικό φορέα (ή φορείς).
   Άρθρο 38
   Τυπική μη συμμόρφωση
   1.   Με την επιφύλαξη του άρθρου 35, ένα κράτος μέλος απαιτεί από τον οικείο οικονομικό φορέα να θέσει τέλος στη μη συμμόρφωση, όταν προβεί σε μία από τις κατωτέρω διαπιστώσεις:

               α)

               η σήμανση CE έχει τεθεί κατά παράβαση του άρθρου 30 του κανονισμού (ΕΚ) αριθ. 765/2008 ή του άρθρου 16 της παρούσας οδηγίας·

               β)

               η σήμανση CE δεν έχει τεθεί·

               γ)

               ο αριθμός μητρώου του κοινοποιημένου οργανισμού που εμπλέκεται στο στάδιο ελέγχου της παραγωγής έχει τεθεί κατά παράβαση του άρθρου 16 ή δεν έχει τεθεί·

               δ)

               οι ενδείξεις που αναφέρονται στο παράρτημα III σημείο 1 δεν έχουν τεθεί, κατά παράβαση του άρθρου 16 ή του παραρτήματος III σημείο 1·

               ε)

               δεν έχει καταρτιστεί δήλωση συμμόρφωσης ΕΕ·

               στ)

               η δήλωση συμμόρφωσης ΕΕ δεν έχει καταρτιστεί σωστά·

               ζ)

               ο τεχνικός φάκελος είτε δεν είναι διαθέσιμος είτε δεν είναι πλήρης·

               η)

               οι πληροφορίες που αναφέρονται στο άρθρο 6 παράγραφος 6 ή στο άρθρο 8 παράγραφος 3 λείπουν, είναι λανθασμένες ή είναι ελλιπείς·

               θ)

               δεν ικανοποιείται κάποια άλλη από τις απαιτήσεις που προβλέπονται στο άρθρο 6 ή στο άρθρο 8.

         2.   Εάν η μη συμμόρφωση στην οποία αναφέρεται η παράγραφος 1 εξακολουθεί να υφίσταται, το οικείο κράτος μέλος λαμβάνει όλα τα δέοντα μέτρα για να περιορίσει ή να απαγορεύσει τη διαθεσιμότητα στην αγορά του δοχείου και να εξασφαλίσει ότι αυτό ανακαλείται ή αποσύρεται από την αγορά.
   ΚΕΦΑΛΑΙΟ 6

      ΕΠΙΤΡΟΠΗ, ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

   Άρθρο 39
   Διαδικασία επιτροπής
   1.   Η Επιτροπή επικουρείται από την επιτροπή για τα απλά δοχεία πίεσης. Πρόκειται για επιτροπή κατά την έννοια του κανονισμού (ΕΕ) αριθ. 182/2011.
   2.   Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 4 του κανονισμού (ΕΕ) αριθ. 182/2011.
   3.   Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5 του κανονισμού (ΕΕ) αριθ. 182/2011.
   4.   Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 8 σε συνδυασμό με το άρθρο 5 του κανονισμού (ΕΕ) αριθ. 182/2011.
   5.   Η επιτροπή καλείται σε διαβούλευση από την Επιτροπή για κάθε ζήτημα για το οποίο απαιτείται η παροχή υπηρεσιών συμβούλου από εμπειρογνώμονες του τομέα δυνάμει του κανονισμού (ΕΕ) αριθ. 1025/2012 ή άλλου ενωσιακού νομοθετήματος.
   Η επιτροπή μπορεί επίσης να εξετάζει κάθε άλλο θέμα σχετικό με την εφαρμογή της παρούσας οδηγίας το οποίο τίθεται από τον πρόεδρό της ή από εκπρόσωπο κράτους μέλους, σύμφωνα με τον εσωτερικό κανονισμό της.
   Άρθρο 40
   Κυρώσεις
   Τα κράτη μέλη θεσπίζουν κανόνες για τις κυρώσεις που επιβάλλονται σε οικονομικούς φορείς οι οποίοι παραβιάζουν διατάξεις του εθνικού δικαίου που θεσπίζονται κατ’ εφαρμογή της παρούσας οδηγίας και λαμβάνουν όλα τα αναγκαία μέτρα ώστε να εξασφαλίζεται η επιβολή τους. Στους κανόνες αυτούς μπορούν να περιλαμβάνονται ποινικές κυρώσεις για σοβαρές παραβάσεις.
   Οι προβλεπόμενες κυρώσεις είναι αποτελεσματικές, αναλογικές και αποτρεπτικές.
   Άρθρο 41
   Μεταβατικές διατάξεις
   Τα κράτη μέλη δεν εμποδίζουν τη διάθεση στην αγορά και/ή τη θέση σε λειτουργία των δοχείων που καλύπτονται από την οδηγία 2009/105/ΕΚ και τα οποία είναι σύμφωνα με την οδηγία αυτή και είχαν διατεθεί στην αγορά πριν από τις 20 Απριλίου 2016.
   Τα πιστοποιητικά που έχουν εκδοθεί από αναγνωρισμένους οργανισμούς ελέγχου δυνάμει της οδηγίας 2009/105/ΕΚ εξακολουθούν να ισχύουν δυνάμει της παρούσας οδηγίας.
   Άρθρο 42
   Μεταφορά στο εθνικό δίκαιο
   1.   Τα κράτη μέλη θεσπίζουν και δημοσιεύουν, έως τις 19 Απριλίου 2016, τις νομοθετικές, κανονιστικές και διοικητικές διατάξεις που απαιτούνται για τη συμμόρφωσή τους με το άρθρο 2, τα άρθρα 6 έως 41, το παράρτημα II και το παράρτημα IV. Ανακοινώνουν αμέσως στην Επιτροπή το κείμενο των εν λόγω μέτρων.
   Εφαρμόζουν τα μέτρα αυτά από τις 20 Απριλίου 2016.
   Κατά τη θέσπισή τους από τα κράτη μέλη, τα μέτρα αυτά περιέχουν παραπομπή στην παρούσα οδηγία ή συνοδεύονται από τέτοια παραπομπή κατά την επίσημη δημοσίευσή τους. Περιλαμβάνουν επίσης δήλωση που διευκρινίζει ότι οι παραπομπές στην οδηγία που καταργείται από την παρούσα οδηγία, οι οποίες περιέχονται στις ισχύουσες νομοθετικές, κανονιστικές και διοικητικές διατάξεις, θεωρούνται παραπομπές στην παρούσα οδηγία. Ο τρόπος πραγματοποίησης αυτής της παραπομπής και η διατύπωση αυτής της δήλωσης καθορίζονται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπει η παρούσα οδηγία.
   Άρθρο 43
   Κατάργηση
   Η οδηγία 2009/105/ΕΚ όπως τροποποιήθηκε από τον κανονισμό που περιλαμβάνεται στο παράρτημα V μέρος A καταργείται με ισχύ από τις 20 Απριλίου 2016, με την επιφύλαξη των υποχρεώσεων των κρατών μελών σχετικά με τις προθεσμίες μεταφοράς στο εθνικό δίκαιο και των ημερομηνιών εφαρμογής της δέσμης οδηγιών που αναφέρεται στο παράρτημα V μέρος Β.
   Οι παραπομπές στην καταργούμενη οδηγία νοούνται ως παραπομπές στην παρούσα οδηγία και διαβάζονται σύμφωνα με τον πίνακα αντιστοιχίας του παραρτήματος VI.
   Άρθρο 44
   Έναρξη ισχύος και εφαρμογή
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Τα άρθρα 1, 3, 4 και 5 και τα παραρτήματα I και ΙΙΙ εφαρμόζονται από τις 20 Απριλίου 2016.
   Άρθρο 45
   Αποδέκτες
   Η παρούσα οδηγία απευθύνεται στα κράτη μέλη.

      Στρασβούργο, 26 Φεβρουαρίου 2014.

            Για το Ευρωπαϊκό Κοινοβούλιο

            Ο Πρόεδρος

         M. SCHULZ

            Για το Συμβούλιο

            Ο Πρόεδρος

         Δ. ΚΟΥΡΚΟΥΛΑΣ

      (1)  ΕΕ C 27 της 3.2.2009, σ. 41.

      (2)  Θέση του Ευρωπαϊκού Κοινοβουλίου της 5ης Φεβρουαρίου 2014 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 20ής Φεβρουαρίου 2014.

      (3)  ΕΕ L 264 της 8.10.2009, σ. 12. Η οδηγία 2009/105/ΕΚ είναι η κωδικοποίηση της οδηγίας 87/404/ΕΟΚ του Συμβουλίου, της 25ης Ιουνίου 1987, περί εναρμόνισης των νομοθεσιών των κρατών μελών σχετικά με τα απλά δοχεία πίεσης (ΕΕ L 220 της 8.8.1987, σ. 48).

      (4)  Βλέπε παράρτημα V μέρος A.

      (5)  ΕΕ L 218 της 13.8.2008, σ. 30.

      (6)  ΕΕ L 218 της 13.8.2008, σ. 82.

      (7)  ΕΕ L 316 της 14.11.2012, σ. 12.

      (8)  ΕΕ L 55 της 28.2.2011, σ. 13.

      ΠΑΡΑΡΤΗΜΑ I
      ΟΥΣΙΩΔΕΙΣ ΑΠΑΙΤΗΣΕΙΣ ΑΣΦΑΛΕΙΑΣ
      1.   Υλικά

      Τα υλικά επιλέγονται ανάλογα με την προβλεπόμενη χρήση των δοχείων και τα σημεία 1.1 έως 1.4.
      1.1.   Τμήματα που υπόκεινται σε πίεση

      Τα υλικά που χρησιμοποιούνται για την κατασκευή των τμημάτων των δοχείων που υπόκεινται σε πίεση:

                  α)

                  είναι συγκολλήσιμα·

                  β)

                  είναι όλκιμα και συνεκτικά έτσι ώστε, σε περίπτωση θραύσης στην ελάχιστη θερμοκρασία χρήσης, να μην επέρχεται θρυμματισμός ούτε ψαθυρή θραύση·

                  γ)

                  δεν επηρεάζονται δυσμενώς από τη γήρανση.

            Για τα δοχεία από χάλυβα, τα υλικά ανταποκρίνονται επίσης στις διατάξεις που αναφέρονται στο σημείο 1.1.1 και, για τα δοχεία από αλουμίνιο ή κράμα αλουμινίου, στις διατάξεις του σημείου 1.1.2.
      Τα υλικά αυτά συνοδεύονται από έκθεση ελέγχου, όπως προσδιορίζεται στο παράρτημα III σημείο 3.1. στοιχείο θ), την οποία συντάσσει ο παραγωγός του υλικού.
      1.1.1.   Χαλύβδινα δοχεία

      Οι μη κεκραμένοι χάλυβες ποιότητας ανταποκρίνονται στις ακόλουθες διατάξεις:

                  α)

                  είναι καθησυχασμένοι και παραδίδονται ύστερα από κατεργασία επαναφοράς ή σε ισοδύναμη κατάσταση·

                  β)

                  έχουν περιεκτικότητα επί του προϊόντος σε άνθρακα κατώτερη του 0,25 %, και σε θείο και φώσφορο κατώτερη από 0,05 % για καθεμία από τις ουσίες αυτές·

                  γ)

                  έχουν τα μηχανικά χαρακτηριστικά επί του προϊόντος τα οποία απαριθμούνται παρακάτω:

                              i)

                              η μέγιστη τιμή της αντοχής σε εφελκυσμό Rm,max είναι κατώτερη από 580 N/mm2,

                              ii)

                              η επιμήκυνση μετά τη θραύση είναι:
                              εάν το δοκίμιο έχει ληφθεί παράλληλα προς την κατεύθυνση ελάσεως:

                                          για πάχος ≥ 3 mm:

                                          A

                                          ≥ 22 %,

                                          για πάχος < 3 mm:

                                          A80 mm

                                          ≥ 17 %,

                                    εάν το δοκίμιο έχει ληφθεί κάθετα προς την κατεύθυνση ελάσεως:

                                          για πάχος ≥ 3 mm:

                                          A

                                          ≥ 20 %,

                                          για πάχος < 3 mm:

                                          A80 mm

                                          ≥ 15 %,

                              iii)

                              η μέση τιμή της ενέργειας κάμψεως διά κρούσεως KCV μετρούμενη σε τρία διαμήκη δοκίμια, στην ελάχιστη θερμοκρασία χρήσης είναι τουλάχιστον 35 J/cm2. Μόνο μία τιμή στις τρεις μπορεί να είναι κατώτερη από 35 J/cm2 και επ’ ουδενί λόγω κατώτερη από 25 J/cm2. Για τους χάλυβες που προορίζονται για την κατασκευή δοχείων με ελάχιστη θερμοκρασία χρήσης κατώτερη των – 10 °C και με πάχος τοιχωμάτων μεγαλύτερο από 5 mm, απαιτείται η εξακρίβωση αυτής της ιδιότητας.

            1.1.2.   Δοχεία από αλουμίνιο

      Το μη κεκραμένο αλουμίνιο έχει περιεκτικότητα σε αλουμίνιο τουλάχιστον ίση με 99,5 % και τα κράματα που περιγράφονται στο άρθρο 1 παράγραφος 1 στοιχείο β) έχουν επαρκή αντοχή στη διακρυσταλλική διάβρωση στην ανώτατη θερμοκρασία χρήσης.
      Επιπλέον, τα υλικά αυτά ικανοποιούν τις ακόλουθες απαιτήσεις:

                  α)

                  παραδίδονται αφού έχουν υποστεί επαναφορά·

                  β)

                  έχουν τα μηχανικά χαρακτηριστικά επί του προϊόντος τα οποία απαριθμούνται παρακάτω:

                              —

                              η μέγιστη τιμή της αντοχής σε εφελκυσμό Rm,max είναι κατώτερη ή ίση προς 350 N/mm2,

                              —

                              η επιμήκυνση μετά τη θραύση είναι:

                                          —

                                          εάν το δοκίμιο έχει ληφθεί παράλληλα προς την κατεύθυνση ελάσεως: A ≥ 16 %,

                                          —

                                          εάν το δοκίμιο έχει ληφθεί κάθετα προς την κατεύθυνση ελάσεως: A ≥ 14 %.

            1.2.   Υλικά συγκόλλησης

      Τα υλικά που χρησιμοποιούνται για την κατασκευή συγκολλήσεων επί του δοχείου ή για την κατασκευή του δοχείου είναι κατάλληλα και συμβατά με τα υλικά που πρέπει να συγκολληθούν.
      1.3.   Εξαρτήματα που ενισχύουν την αντοχή του δοχείου

      Τα εξαρτήματα αυτά (βλήτρα, περικόχλια κ.λπ.) κατασκευάζονται από το υλικό που προσδιορίζεται στο σημείο 1.1 ή από άλλο κατάλληλο είδος χάλυβα, αλουμινίου ή κράματος αλουμινίου συμβατό με το υλικό που έχει χρησιμοποιηθεί για την κατασκευή των υπό πίεση τμημάτων.
      Τα υλικά αυτά έχουν, στην ελάχιστη θερμοκρασία χρήσης, την ενδεδειγμένη επιμήκυνση μετά τη θραύση και την ενδεδειγμένη ενέργεια κάμψεως διά κρούσεως.
      1.4.   Τμήματα που δεν υπόκεινται σε πίεση

      Όλα τα τμήματα των συγκολλητών δοχείων που δεν υπόκεινται σε πίεση είναι κατασκευασμένα από υλικά συμβατά με το υλικό των στοιχείων στα οποία έχουν συγκολληθεί.
      2.   Σχεδιασμοό των δοχείων

                  α)

                  Κατά τον σχεδιασμό των δοχείων, ο κατασκευαστής καθορίζει το πεδίο χρήσης των δοχείων, επιλέγοντας:

                              i)

                              την ελάχιστη θερμοκρασία χρήσης Tmin,

                              ii)

                              τη μέγιστη θερμοκρασία χρήσης Tmax,

                              iii)

                              τη μέγιστη πίεση χρήσης PS.

                        Ωστόσο, εάν επιλέγει ελάχιστη θερμοκρασία χρήσης ανώτερη των - 10 °C, τα απαιτούμενα χαρακτηριστικά των υλικών πρέπει να πληρούνται στους - 10 °C.

                  β)

                  Ο κατασκευαστής έχει επίσης κατά νου τα εξής:

                              i)

                              πρέπει να είναι δυνατή η επιθεώρηση του εσωτερικού των δοχείων,

                              ii)

                              πρέπει να είναι δυνατή η εκκένωση του εσωτερικού των δοχείων,

                              iii)

                              οι μηχανικές ιδιότητες πρέπει να διατηρούνται καθ’ όλη τη διάρκεια της χρήσης του δοχείου για τον σκοπό που προορίζεται,

                              iv)

                              τα δοχεία πρέπει να έχουν κατάλληλη αντιδιαβρωτική προστασία σε σχέση με την προκαθορισμένη χρήση τους.

                  γ)

                  Ο κατασκευαστής λαμβάνει υπόψη ότι στις προβλεπόμενες συνθήκες χρήσης:

                              i)

                              τα δοχεία δεν πρέπει να υπόκεινται σε καταπονήσεις που θα μπορούσαν να είναι επιζήμιες για την ασφαλή χρήση τους,

                              ii)

                              η εσωτερική πίεση δεν πρέπει να υπερβαίνει μόνιμα τη μέγιστη πίεση χρήσης PS. Μπορεί όμως να την υπερβεί στιγμιαία μέχρι κατά 10 % κατά μέγιστο.

                  δ)

                  Οι περιμετρικές και διαμήκεις συναρμολογήσεις εκτελούνται με συγκολλήσεις με πλήρη διείσδυση ή με ισοδύναμες συγκολλήσεις. Οι κυρτοί πυθμένες, εκτός από τους ημισφαιρικούς, έχουν κυλινδρική απόληξη.

            2.1.   Πάχος των τοιχωμάτων

      Αν το γινόμενο PS × V δεν υπερβαίνει τα 3 000 bar.L, ο κατασκευαστής επιλέγει για τον καθορισμό του πάχους των τοιχωμάτων του δοχείου μία από τις μεθόδους που περιγράφονται στα σημεία 2.1.1 και 2.1.2· αν το γινόμενο PS × V υπερβαίνει τα 3 000 bar.L ή η μέγιστη θερμοκρασία χρήσης υπερβαίνει τους 100 °C, το πάχος καθορίζεται με τη μέθοδο που περιγράφεται στο σημείο 2.1.1.
      Πάντως, το πραγματικό πάχος των τοιχωμάτων στην εφαρμογή με επικάλυψη και των πυθμένων δεν είναι κατώτερο από 2 mm για χαλύβδινα δοχεία και 3 mm για δοχεία από αλουμίνιο ή κράματα αλουμινίου.
      2.1.1.   Υπολογιστική μέθοδος

      Το ελάχιστο πάχος των υπό πίεση τμημάτων υπολογίζεται έχοντας υπόψη την τιμή των ακόλουθων τάσεων, ως εξής:

                  α)

                  η πίεση υπολογισμού που λαμβάνεται υπόψη δεν είναι κατώτερη από τη μέγιστη πίεση χρήσης PS που έχει επιλεγεί·

                  β)

                  η επιτρεπόμενη γενική τάση μεμβράνης δεν υπερβαίνει τη μικρότερη από τις τιμές 0,6 ReT ή 0,3 Rm. Για τον καθορισμό της επιτρεπόμενης τάσης, ο κατασκευαστής πρέπει να χρησιμοποιήσει τις ελάχιστες τιμές ReT και Rm που εγγυάται ο παραγωγός των υλικών.

            Πάντως, αν το κυλινδρικό μέρος του δοχείου φέρει μία ή περισσότερες διαμήκεις μη αυτόματες συγκολλήσεις, το πάχος που προκύπτει από τους υπολογισμούς του πρώτου εδαφίου πολλαπλασιάζεται επί τον συντελεστή 1,15.
      2.1.2.   Εμπειρική μέθοδος

      Το πάχος των τοιχωμάτων καθορίζεται τόσο ώστε να επιτρέπει στα δοχεία να αντέχουν στη θερμοκρασία του περιβάλλοντος πίεση ίση τουλάχιστον προς το πενταπλάσιο της μέγιστης πίεσης χρήσης, με συντελεστή μόνιμης περιμετρικής παραμόρφωσης μικρότερο ή ίσο προς 1 %.
      3.   Μέθοδοι κατασκευήσ

      Τα δοχεία κατασκευάζονται και ελέγχονται κατά την κατασκευή σύμφωνα με το παράρτημα II σημεία 2, 3 ή 4.
      3.1.   Προετοιμασία των κατασκευαστικών στοιχείων

      Η προετοιμασία των στοιχείων (παραδείγματος χάρη, διαμόρφωση, λοξοτόμηση) δεν προκαλεί επιφανειακά ελαττώματα ή ρωγμές ή μεταβολές των μηχανικών χαρακτηριστικών που μπορεί να μειώσουν την ασφάλεια των δοχείων.
      3.2.   Συγκολλήσεις σε μέρη υπό πίεση

      Τα χαρακτηριστικά των συγκολλήσεων και της ζώνης που τα περιβάλλει είναι παρόμοια με τα χαρακτηριστικά των συγκολλημένων υλικών και δεν παρουσιάζουν επιφανειακά ή εσωτερικά ελαττώματα που επηρεάζουν την ασφάλεια των δοχείων.
      Οι συγκολλήσεις γίνονται από αδειούχους συγκολλητές ή χειριστές με τον κατάλληλο βαθμό κατάρτισης, σύμφωνα με τις συγκεκριμένες μεθόδους συγκόλλησης. Τις εξετάσεις έγκρισης και παροχής άδειας διεξάγουν κοινοποιημένοι οργανισμοί ελέγχου.
      Ο κατασκευαστής οφείλει επίσης να διασφαλίζει, κατά την κατασκευή, τη σταθερή ποιότητα των συγκολλήσεων, πραγματοποιώντας τις ενδεδειγμένες εξετάσεις σύμφωνα με κατάλληλες μεθόδους. Για τις εξετάσεις αυτές συντάσσεται έκθεση.
      4.   Θέση σε χρήση των δοχείων

      Τα δοχεία συνοδεύονται από σημείωμα οδηγιών χρήσης που συντάσσει ο κατασκευαστής σύμφωνα με το παράρτημα III σημείο 2.

      ΠΑΡΑΡΤΗΜΑ II
      ΔΙΑΔΙΚΑΣΙΕΣ ΑΞΙΟΛΟΓΗΣΗΣ ΤΗΣ ΣΥΜΜΟΡΦΩΣΗΣ
      1.   Εξέταση τύπου ΕΕ (Ενότητα B)

                  1.1.

                  Η εξέταση τύπου ΕΕ είναι το μέρος της διαδικασίας αξιολόγησης της συμμόρφωσης με το οποίο κοινοποιημένος οργανισμός εξετάζει την τεχνική σχεδίαση δοχείου και επαληθεύει και βεβαιώνει ότι η τεχνική σχεδίαση του δοχείου πληροί τις απαιτήσεις της παρούσας οδηγίας που έχουν εφαρμογή σε αυτόν.

                  1.2.

                  Η εξέταση τύπου ΕΕ διενεργείται με οποιονδήποτε από τους ακόλουθους τρόπους σύμφωνα με το άρθρο 13:

                              —

                              αξιολόγηση της επάρκειας του τεχνικού σχεδιασμού του δοχείου μέσω της εξέτασης του τεχνικού φακέλου και των δικαιολογητικών όπως αναφέρεται στο σημείο 1.3 και εξέταση μοντέλου αντιπροσωπευτικού της προβλεπόμενης παραγωγής του πλήρους δοχείου (τύπος παραγωγής),

                              —

                              αξιολόγηση της επάρκειας του τεχνικού σχεδιασμού του δοχείου μέσω της εξέτασης του τεχνικού φακέλου και των δικαιολογητικών που αναφέρονται στο σημείο 1.3, χωρίς εξέταση μοντέλου δοχείου (τύπος σχεδιασμού).

                  1.3.

                  Ο κατασκευαστής υποβάλλει αίτηση για εξέταση τύπου ΕΕ σε έναν κοινοποιημένο οργανισμό της επιλογής του.
                  Η αίτηση περιλαμβάνει:

                              α)

                              το όνομα και τη διεύθυνση του κατασκευαστή και, αν η αίτηση υποβάλλεται από τον εξουσιοδοτημένο αντιπρόσωπο, το όνομα και τη διεύθυνση και του εξουσιοδοτημένου αντιπροσώπου·

                              β)

                              γραπτή δήλωση με την οποία βεβαιώνεται ότι δεν έχει υποβληθεί η ίδια αίτηση σε άλλο κοινοποιημένο οργανισμό·

                              γ)

                              τον τεχνικό φάκελο. Ο τεχνικός φάκελος καθιστά εφικτή την αξιολόγηση της συμμόρφωσης του δοχείου προς τις ισχύουσες απαιτήσεις της παρούσας οδηγίας και περιλαμβάνει επαρκή ανάλυση και εκτίμηση του (των) κινδύνου(-ων).
                              Ο τεχνικός φάκελος προσδιορίζει τις ισχύουσες απαιτήσεις και καλύπτει —στον βαθμό που απαιτείται για την αξιολόγηση— τον σχεδιασμό, την κατασκευή και τη λειτουργία του δοχείου. Ο τεχνικός φάκελος περιέχει, κατά περίπτωση, τουλάχιστον:

                                          i)

                                          γενική περιγραφή του δοχείου,

                                          ii)

                                          αρχικά και κατασκευαστικά σχέδια, καθώς και διαγράμματα συστατικών μερών κ.ά.,

                                          iii)

                                          τις αναγκαίες περιγραφές και επεξηγήσεις για την κατανόηση των εν λόγω σχεδίων και διαγραμμάτων και της λειτουργίας του δοχείου,

                                          iv)

                                          πίνακα των εναρμονισμένων προτύπων που εφαρμόζονται πλήρως ή εν μέρει, των οποίων τα στοιχεία έχουν δημοσιευθεί στην Επίσημη Εφημερίδα της Ευρωπαϊκής Ένωσης, και, όπου τα εναρμονισμένα αυτά πρότυπα δεν έχουν εφαρμοστεί, περιγραφές των λύσεων που εφαρμόζονται για την τήρηση των ουσιωδών απαιτήσεων ασφάλειας της παρούσας οδηγίας, συμπεριλαμβανομένου καταλόγου των άλλων σχετικών τεχνικών προδιαγραφών που έχουν εφαρμοστεί. Σε περίπτωση μερικώς εφαρμοζόμενων εναρμονισμένων προτύπων, ο τεχνικός φάκελος προσδιορίζει τα μέρη που έχουν εφαρμοστεί,

                                          v)

                                          τα αποτελέσματα των σχεδιαστικών υπολογισμών, των ελέγχων που διενεργήθηκαν κ.λπ.,

                                          vi)

                                          τις εκθέσεις δοκιμών,

                                          vii)

                                          τις οδηγίες και τις πληροφορίες ασφάλειας που αναφέρονται στο παράρτημα III σημείο 2,

                                          viii)

                                          ένα έγγραφο όπου περιγράφονται:

                                                      —

                                                      τα επιλεγέντα υλικά,

                                                      —

                                                      οι επιλεγείσες μέθοδοι συγκόλλησης,

                                                      —

                                                      οι επιλεγέντες έλεγχοι,

                                                      —

                                                      κάθε σημαντική πληροφορία σχετική με τον σχεδιασμό του δοχείου·

                              δ)

                              εφόσον απαιτείται, τα πρωτότυπα δοχεία που είναι αντιπροσωπευτικά της εξεταζόμενης παραγωγής. Ο κοινοποιημένος οργανισμός μπορεί να ζητήσει επιπλέον πρωτότυπα δοχεία, αν το απαιτούν οι ανάγκες του προγράμματος δοκιμών·

                              ε)

                              τα δικαιολογητικά που αποδεικνύουν την επάρκεια της τεχνικής σχεδίασης. Τα δικαιολογητικά αυτά μνημονεύουν όλα τα σχετικά έγγραφα που έχουν χρησιμοποιηθεί, ιδίως στις περιπτώσεις που δεν έχουν εφαρμοστεί πλήρως τα σχετικά εναρμονισμένα πρότυπα. Τα δικαιολογητικά περιλαμβάνουν, όπου είναι αναγκαίο, τα αποτελέσματα δοκιμών που διενεργήθηκαν σύμφωνα με άλλες σχετικές τεχνικές προδιαγραφές από το κατάλληλο εργαστήριο του κατασκευαστή ή από άλλο εργαστήριο δοκιμών εξ ονόματός του και με ευθύνη του.
                              Όταν εξετάζεται μοντέλο δοχείου, ο τεχνικός φάκελος περιέχει, επίσης:

                                          —

                                          τα πιστοποιητικά που σχετίζονται με τη σωστή εκτίμηση της μεθόδου εργασίας για τη συγκόλληση και των επαγγελματικών τίτλων των συγκολλητών ή χειριστών συγκόλλησης,

                                          —

                                          την έκθεση ελέγχου των υλικών που χρησιμοποιούνται για την κατασκευή των τμημάτων και συστατικών στοιχείων που συμβάλλουν στην αντοχή του δοχείου,

                                          —

                                          έκθεση για τους ελέγχους και δοκιμές που πραγματοποιήθηκαν ή περιγραφή των ελέγχων που θα γίνουν.

                  1.4.

                  Ο κοινοποιημένος οργανισμός:
                  Ως προς το δοχείο:

                              1.4.1.

                              εξετάζει τον τεχνικό φάκελο και τα δικαιολογητικά για να εκτιμήσει την επάρκεια του τεχνικού σχεδιασμού του δοχείου.
                              Ως προς το μοντέλο δοχείου ή τα μοντέλα δοχείων:

                              1.4.2.

                              επαληθεύει ότι το μοντέλο δοχείου ή τα μοντέλα δοχείων έχουν κατασκευαστεί σύμφωνα με τον τεχνικό φάκελο, ότι μπορεί(-ούν) να χρησιμοποιηθούν με ασφάλεια υπό τις προβλεπόμενες συνθήκες εργασίας και προσδιορίζει τα στοιχεία που έχουν σχεδιαστεί σύμφωνα με τις ισχύουσες διατάξεις των σχετικών εναρμονισμένων προτύπων, καθώς και τα στοιχεία που έχουν σχεδιαστεί σύμφωνα με άλλες σχετικές τεχνικές προδιαγραφές,

                              1.4.3.

                              αναλαμβάνει ή αναθέτει τη διεξαγωγή των κατάλληλων ελέγχων και δοκιμών, για να εξακριβώσει εάν, εφόσον ο κατασκευαστής επέλεξε να εφαρμόσει τις λύσεις των σχετικών εναρμονισμένων προτύπων, οι λύσεις αυτές εφαρμόστηκαν ορθά,

                              1.4.4.

                              αναλαμβάνει ή αναθέτει τη διεξαγωγή των κατάλληλων ελέγχων και δοκιμών, για να εξακριβώσει κατά πόσον, στην περίπτωση που δεν εφαρμόστηκαν οι λύσεις των σχετικών εναρμονισμένων προτύπων, οι λύσεις που επιλέχθηκαν από τον κατασκευαστή και εφαρμόζουν άλλες σχετικές τεχνικές προδιαγραφές πληρούν τις αντίστοιχες ουσιώδεις απαιτήσεις ασφάλειας της παρούσας οδηγίας,

                              1.4.5.

                              συμφωνεί με τον κατασκευαστή για τον τόπο στον οποίο θα διεξαχθούν οι έλεγχοι και οι δοκιμές.

                  1.5.

                  ο κοινοποιημένος οργανισμός συντάσσει έκθεση αξιολόγησης στην οποία καταγράφονται οι ενέργειες που πραγματοποιήθηκαν σύμφωνα με το σημείο 1.4 καθώς και η έκβασή τους. Ο κοινοποιημένος οργανισμός, με την επιφύλαξη των υποχρεώσεών του έναντι των κοινοποιουσών αρχών, δημοσιοποιεί το περιεχόμενο της έκθεσης αυτής, εν μέρει ή εξ ολοκλήρου, μόνο με την έγκριση του κατασκευαστή.

                  1.6.

                  Εφόσον ο τύπος τηρεί τις απαιτήσεις της παρούσας οδηγίας, ο κοινοποιημένος οργανισμός χορηγεί στον κατασκευαστή πιστοποιητικό εξέτασης τύπου ΕΕ. Το εν λόγω πιστοποιητικό περιέχει το όνομα και τη διεύθυνση του κατασκευαστή, τα πορίσματα της εξέτασης, τους (τυχόν) όρους υπό τους οποίους ισχύει το πιστοποιητικό και τα απαραίτητα στοιχεία για την ταυτοποίηση του εγκεκριμένου τύπου. Στο πιστοποιητικό εξέτασης τύπου ΕΕ μπορούν να επισυνάπτονται ένα ή περισσότερα παραρτήματα.
                  Το πιστοποιητικό εξέτασης τύπου ΕΕ και τα παραρτήματά του περιλαμβάνουν όλες τις απαραίτητες πληροφορίες για την αξιολόγηση της συμμόρφωσης των κατασκευασμένων δοχείων προς τον εξετασθέντα τύπο και τον έλεγχο εν λειτουργία. Στο πιστοποιητικό αναφέρονται οι όροι έκδοσής του, ενώ συνοδεύεται από τις αναγκαίες περιγραφές και τα σχέδια προκειμένου να προσδιορισθεί ο εγκεκριμένος τύπος.
                  Στην περίπτωση που ο τύπος δεν πληροί τις ισχύουσες απαιτήσεις της παρούσας οδηγίας, ο κοινοποιημένος οργανισμός αρνείται να χορηγήσει πιστοποιητικό εξέτασης τύπου ΕΕ και ενημερώνει τον αιτούντα σχετικά, αιτιολογεί δε λεπτομερώς την άρνησή του.

                  1.7.

                  Ο κοινοποιημένος οργανισμός, αφενός, παρακολουθεί όλες τις εξελίξεις της γενικώς αναγνωρισμένης τεχνολογίας, από τις οποίες προκύπτει ότι ο εγκεκριμένος τύπος μπορεί να μην πληροί πλέον τις ισχύουσες απαιτήσεις της παρούσας οδηγίας, και, αφετέρου, ορίζει εάν οι εξελίξεις αυτές απαιτούν περαιτέρω έρευνες. Στην περίπτωση αυτή, ο κοινοποιημένος οργανισμός ενημερώνει τον κατασκευαστή σχετικά.
                  Ο κατασκευαστής γνωστοποιεί στον κοινοποιημένο οργανισμό, ο οποίος έχει στην κατοχή του τον τεχνικό φάκελο για το πιστοποιητικό εξέτασης τύπου ΕΕ, κάθε τροποποίηση του εγκεκριμένου τύπου που ενδέχεται να επηρεάσει τη συμμόρφωση του δοχείου προς τις ουσιώδεις απαιτήσεις ασφάλειας της παρούσας οδηγίας ή προς τους όρους υπό τους οποίους ισχύει το εν λόγω πιστοποιητικό. Για τις τροποποιήσεις αυτές απαιτείται συμπληρωματική έγκριση με τη μορφή προσθήκης στο αρχικό πιστοποιητικό εξέτασης τύπου ΕΕ.

                  1.8.

                  Κάθε κοινοποιημένος οργανισμός ενημερώνει την κοινοποιούσα αρχή του σχετικά με τα πιστοποιητικά εξέτασης τύπου ΕΕ και/ή κάθε προσθήκη σε αυτά που χορήγησε ή ανακάλεσε και θέτει στη διάθεση της κοινοποιούσας αρχής του, περιοδικά ή εφόσον του ζητηθεί, τον κατάλογο των πιστοποιητικών αυτών και/ή όλων των προσθηκών σε αυτά που έχουν απορριφθεί, ανασταλεί ή στις οποίες έχουν επιβληθεί περιορισμοί με άλλο τρόπο.
                  Κάθε κοινοποιημένος οργανισμός ενημερώνει τους άλλους κοινοποιημένους οργανισμούς σχετικά με τα πιστοποιητικά εξέτασης τύπου ΕΕ και/ή τις τυχόν προσθήκες σε αυτά που έχουν απορριφθεί, ανακληθεί, ανασταλεί ή στα οποία έχουν επιβληθεί περιορισμοί με άλλον τρόπο και, ύστερα από αίτηση, σχετικά με τα εν λόγω πιστοποιητικά που χορήγησε και/ή τις προσθήκες σε αυτά.
                  Η Επιτροπή, τα κράτη μέλη και οι άλλοι κοινοποιημένοι οργανισμοί μπορούν, ύστερα από αίτηση, να λάβουν αντίγραφο των πιστοποιητικών εξέτασης τύπου ΕΕ και/ή των προσθηκών σε αυτά. Ύστερα από αίτηση, η Επιτροπή και τα κράτη μέλη μπορούν να λάβουν αντίγραφο του τεχνικού φακέλου και των πορισμάτων των ελέγχων που πραγματοποιήθηκαν από τον κοινοποιημένο οργανισμό. Ο κοινοποιημένος οργανισμός διατηρεί αντίγραφο του πιστοποιητικού εξέτασης τύπου ΕΕ, των παραρτημάτων του και των προσθηκών του, καθώς και τον τεχνικό φάκελο που περιλαμβάνει τα έγγραφα τα οποία υποβλήθηκαν από τον κατασκευαστή έως τη λήξη ισχύος του πιστοποιητικού αυτού.

                  1.9.

                  Ο κατασκευαστής διατηρεί στη διάθεση των εθνικών αρχών αντίγραφο του πιστοποιητικού εξέτασης τύπου ΕΕ, των παραρτημάτων και των προσθηκών του μαζί με τον τεχνικό φάκελο, επί 10 έτη από τη διάθεση του δοχείου στην αγορά.

                  1.10.

                  Ο εξουσιοδοτημένος αντιπρόσωπος του κατασκευαστή μπορεί να υποβάλλει την αίτηση που προβλέπεται στο σημείο 1.3 και να εκπληρώνει τις υποχρεώσεις που προβλέπονται στα σημεία 1.7 και 1.9, υπό την προϋπόθεση ότι ορίζονται λεπτομερώς στην εντολή.

            2.   Συμμόρφωση προσ τον τύπο με βάση τον εσωτερικό έλεγχο τησ παραγωγήσ και τη δοκίμή δοχείων υπο εποπτεια (Ενότητα Γ1)

      2.1.   Η συμμόρφωση προς τον τύπο με βάση τον εσωτερικό έλεγχο παραγωγής και τη δοκιμή δοχείων υπό εποπτεία είναι το μέρος της διαδικασίας αξιολόγησης της συμμόρφωσης με το οποίο ο κατασκευαστής εκπληρώνει τις υποχρεώσεις που καθορίζονται στα σημεία 2.2, 2.3 και 2.4 και βεβαιώνει και δηλώνει με αποκλειστική του ευθύνη ότι τα σχετικά δοχεία συμμορφώνονται με τον τύπο που περιγράφεται στο πιστοποιητικό εξέτασης τύπου ΕΕ και ικανοποιούν τις απαιτήσεις της παρούσας οδηγίας που εφαρμόζεται σε αυτά.
      2.2.   Κατασκευή

      Ο κατασκευαστής λαμβάνει όλα τα αναγκαία μέτρα ώστε η διαδικασία κατασκευής και η παρακολούθησή της να εξασφαλίζουν τη συμμόρφωση των κατασκευαζόμενων δοχείων προς τον τύπο που περιγράφεται στο πιστοποιητικό εξέτασης τύπου ΕΕ και προς τις απαιτήσεις της παρούσας οδηγίας που ισχύει γι’ αυτά.
      Πριν από την έναρξη της κατασκευής, ο κατασκευαστής παρέχει σε κοινοποιημένο οργανισμό της επιλογής του όλες τις απαραίτητες πληροφορίες, και ιδίως:

                  α)

                  τον τεχνικό φάκελο, ο οποίος περιέχει επίσης:

                              —

                              τα πιστοποιητικά που σχετίζονται με τη σωστή εκτίμηση της μεθόδου εργασίας για τη συγκόλληση και των επαγγελματικών τίτλων των συγκολλητών ή χειριστών συγκόλλησης,

                              —

                              την έκθεση ελέγχου των υλικών που χρησιμοποιούνται για την κατασκευή των τμημάτων και συστατικών στοιχείων που συμβάλλουν στην αντοχή του δοχείου,

                              —

                              έκθεση σχετικά με τις εξετάσεις και τις δοκιμές που πραγματοποιούνται·

                  β)

                  τον φάκελο ελέγχου, όπου περιγράφονται οι ενδεδειγμένες εξετάσεις και δοκιμές που θα πραγματοποιηθούν κατά τη διάρκεια της κατασκευής καθώς και οι τρόποι και η συχνότητα διεξαγωγής τους·

                  γ)

                  το πιστοποιητικό εξέτασης τύπου ΕΕ.

            2.3.   Δοκιμή δοχείων

                  2.3.1.

                  Για κάθε κατασκευαζόμενο δοχείο ο κοινοποιημένος οργανισμός διεξάγει τις κατάλληλες εξετάσεις και δοκιμές προκειμένου να επαληθεύσει την πιστότητα του δοχείου προς τον τύπο που περιγράφεται στο πιστοποιητικό εξέτασης τύπου ΕΕ και προς τις αντίστοιχες απαιτήσεις της παρούσας οδηγίας, σύμφωνα με τα ακόλουθα σημεία:

                              α)

                              Ο κατασκευαστής παρουσιάζει τα δοχεία του σε ομοιογενείς παρτίδες και λαμβάνει όλα τα αναγκαία μέτρα, ώστε η διαδικασία κατασκευής να εξασφαλίζει την ομοιογένεια κάθε παραγόμενης παρτίδας.

                              β)

                              Κατά την εξέταση μιας παρτίδας, ο κοινοποιημένος οργανισμός βεβαιώνει ότι τα δοχεία έχουν κατασκευαστεί και ελεγχθεί σύμφωνα με τον τεχνικό φάκελο κατασκευής και διεξάγει σε κάθε δοχείο της παρτίδας υδραυλική δοκιμή ή πνευματική δοκιμή ισοδύναμης αποτελεσματικότητας, σε πίεση Ph ίση με 1,5 επί την πίεση υπολογισμού, ώστε να εξακριβώσει την αρτιότητά τους. Η πνευματική δοκιμή υπόκειται σε αποδοχή των διαδικασιών ασφαλείας της δοκιμής από το κράτος μέλος στο οποίο διεξάγεται η δοκιμή.

                              γ)

                              Επιπλέον, ο κοινοποιημένος οργανισμός διεξάγει δοκιμές σε δοκίμια που λαμβάνονται, κατ’ επιλογή του κατασκευαστή, από ενδεικτικό τεμάχιο προϊόντος ή από δοχείο, ώστε να ελέγξει την ποιότητα των συγκολλήσεων. Οι δοκιμές διεξάγονται στις διαμήκεις συγκολλήσεις. Όταν, ωστόσο, εφαρμόζεται διαφορετικός τρόπος εργασίας για τις διαμήκεις και τις περιμετρικές συγκολλήσεις, οι εν λόγω δοκιμές επαναλαμβάνονται και στις περιμετρικές συγκολλήσεις.

                              δ)

                              Για τα δοχεία που υπόκεινται στην εμπειρική μέθοδο στην οποία αναφέρεται το παράρτημα I σημείο 2.1.2, οι παραπάνω δοκιμές σε δοκίμια αντικαθίστανται από υδραυλική δοκιμή σε πέντε δοχεία, τα οποία λαμβάνονται τυχαία από κάθε παρτίδα, για να εξακριβωθεί αν συμμορφώνονται με τις ουσιώδεις απαιτήσεις ασφαλείας του παραρτήματος I σημείο 2.1.2.

                              ε)

                              Για τις παρτίδες που γίνονται δεκτές, ο κοινοποιημένος οργανισμός επιθέτει ή αναθέτει την επίθεση του αριθμού αναγνώρισης σε κάθε δοχείο και συντάσσει έγγραφη βεβαίωση πιστότητας ως προς τις δοκιμές που έχουν διεξαχθεί. Όλα τα δοχεία της παρτίδας μπορούν να διατεθούν στην αγορά εκτός από εκείνα που δεν υπέστησαν με επιτυχία την υδραυλική ή την πνευματική δοκιμή.

                              στ)

                              Όταν απορρίπτεται μια παρτίδα, ο κοινοποιημένος οργανισμός λαμβάνει τα ενδεδειγμένα μέτρα για να εμποδίσει τη διάθεσή της στην αγορά. Σε περίπτωση συχνής απόρριψης παρτίδων, ο κοινοποιημένος οργανισμός δύναται να αναστείλει τη στατιστική εξακρίβωση.

                              ζ)

                              Ο κατασκευαστής πρέπει να είναι σε θέση να παρέχει, ύστερα από αίτημα των αρμοδίων αρχών, τα πιστοποιητικά συμμόρφωσης που αναφέρονται στο στοιχείο ε).

                  2.3.2.

                  Ο κοινοποιημένος οργανισμός παρέχει στο κράτος μέλος που τον αναγνώρισε και, κατόπιν αιτήσεως, στους άλλους κοινοποιημένους οργανισμούς, στα άλλα κράτη μέλη και στην Επιτροπή αντίγραφο της έκθεσης ελέγχου που εκπόνησε.

                  2.3.3.

                  Ο κατασκευαστής τοποθετεί, με ευθύνη του κοινοποιημένου οργανισμού, τον αριθμό ταυτοποίησης του κοινοποιημένου οργανισμού κατά τη διάρκεια της διαδικασίας κατασκευής.

            2.4.   Σήμανση CE και δήλωση συμμόρφωσης ΕΕ

                  2.4.1.

                  Ο κατασκευαστής τοποθετεί τη σήμανση CE σε κάθε δοχείο που είναι σύμφωνο προς τον τύπο που περιγράφεται στο πιστοποιητικό εξέτασης τύπου ΕΕ και ικανοποιεί τις ισχύουσες απαιτήσεις της παρούσας οδηγίας.

                  2.4.2.

                  Ο κατασκευαστής συντάσσει γραπτή δήλωση συμμόρφωσης ΕΕ για κάθε μοντέλο δοχείου και τη θέτει στη διάθεση των εθνικών αρχών επί 10 έτη από τη διάθεση του δοχείου στην αγορά. Η δήλωση συμμόρφωσης ΕΕ ταυτοποιεί το μοντέλο του δοχείου για το οποίο έχει συνταχθεί.

                  2.4.3.

                  Στις αρμόδιες αρχές διατίθεται, εφόσον το ζητήσουν, αντίγραφο της δήλωσης συμμόρφωσης ΕΕ.

            2.5.   Εξουσιοδοτημένος αντιπρόσωπος

      Οι υποχρεώσεις του κατασκευαστή που καθορίζονται στο σημείο 2.4 είναι δυνατόν να εκπληρώνονται από τον εξουσιοδοτημένο αντιπρόσωπό του, εξ ονόματός του και υπό την ευθύνη του, υπό την προϋπόθεση ότι ορίζονται λεπτομερώς στην εντολή.
      3.   Συμμόρφωση προσ τον τύπο με βάση τον εσωτερικό έλεγχο τησ παραγωγήσ και υπο εποπτεία δοκιμή δοχείων κατά τυχαία διαστήματα (Ενότητα Γ2)

      3.1.   Η συμμόρφωση προς τον τύπο με βάση τον εσωτερικό έλεγχο της παραγωγής και τη δοκιμή δοχείων υπό εποπτεία κατά τυχαία διαστήματα είναι το μέρος της διαδικασίας αξιολόγησης της συμμόρφωσης με το οποίο ο κατασκευαστής εκπληρώνει τις υποχρεώσεις που καθορίζονται στα σημεία 3.2, 3.3 και 3.4 και βεβαιώνει και δηλώνει, με αποκλειστική του ευθύνη, ότι τα σχετικά δοχεία είναι σύμφωνα προς τον τύπο που περιγράφεται στο πιστοποιητικό εξέτασης τύπου ΕΕ και πληρούν τις απαιτήσεις της παρούσας οδηγίας που έχουν εφαρμογή σε αυτά.
      3.2.   Κατασκευή

                  3.2.1.

                  Ο κατασκευαστής λαμβάνει όλα τα αναγκαία μέτρα ώστε η διαδικασία κατασκευής και η παρακολούθησή της να εξασφαλίζουν τη συμμόρφωση των κατασκευαζόμενων δοχείων προς τον τύπο που περιγράφεται στο πιστοποιητικό εξέτασης τύπου ΕΕ και προς τις απαιτήσεις της παρούσας οδηγίας που ισχύουν γι’ αυτά.

                  3.2.2.

                  Πριν από την έναρξη της κατασκευής, ο κατασκευαστής παρέχει σε κοινοποιημένο οργανισμό της επιλογής του όλες τις απαραίτητες πληροφορίες, και ιδίως:

                              α)

                              τον τεχνικό φάκελο, ο οποίος περιέχει επίσης:

                                          —

                                          τα πιστοποιητικά που σχετίζονται με τη σωστή εκτίμηση της μεθόδου εργασίας για τη συγκόλληση και των επαγγελματικών τίτλων των συγκολλητών ή χειριστών συγκόλλησης,

                                          —

                                          την έκθεση ελέγχου των υλικών που χρησιμοποιούνται για την κατασκευή των τμημάτων και συστατικών στοιχείων που συμβάλλουν στην αντοχή του δοχείου,

                                          —

                                          έκθεση σχετικά με τις εξετάσεις και τις δοκιμές που πραγματοποιούνται·

                              β)

                              το πιστοποιητικό εξέτασης τύπου ΕΕ·

                              γ)

                              έγγραφο στο οποίο περιγράφονται οι διαδικασίες κατασκευής καθώς και το σύνολο των προκαθορισμένων και συστηματικών μέτρων που εφαρμόστηκαν ώστε να διασφαλίζεται η συμμόρφωση των δοχείων προς τον τύπο που περιγράφεται στο πιστοποιητικό εξέτασης τύπου ΕΕ.

                        Ο κοινοποιημένος οργανισμός εξετάζει, πριν από την ημερομηνία έναρξης οποιασδήποτε κατασκευής, το εν λόγω έγγραφο, με σκοπό να πιστοποιήσει τη συμμόρφωσή του προς το πιστοποιητικό εξέτασης τύπου ΕΕ.

                  3.2.3.

                  Το έγγραφο στο οποίο αναφέρεται το σημείο 3.2.2 στοιχείο γ) περιλαμβάνει:

                              α)

                              περιγραφή των μέσων κατασκευής και εξακρίβωσης που είναι κατάλληλα για την κατασκευή των δοχείων·

                              β)

                              φάκελο ελέγχου όπου περιγράφονται οι ενδεδειγμένες εξετάσεις και δοκιμές που θα πραγματοποιηθούν κατά τη διάρκεια της κατασκευής καθώς και οι τρόποι και η συχνότητα διεξαγωγής τους·

                              γ)

                              δέσμευση ότι θα ολοκληρωθούν οι εξετάσεις και οι δοκιμές σύμφωνα με τον φάκελο ελέγχου και ότι θα πραγματοποιηθεί υδραυλική δοκιμή ή, μετά από συμφωνία του κράτους μέλους, πνευματική δοκιμή σε πίεση ελέγχου ίση με 1,5 φορές την πίεση υπολογισμού, σε κάθε κατασκευαζόμενο δοχείο· οι εν λόγω εξετάσεις και δοκιμές πραγματοποιούνται υπό την ευθύνη ειδικευμένου προσωπικού ανεξάρτητου απέναντι στις υπηρεσίες που είναι επιφορτισμένες με την παραγωγή και συντάσσεται σχετική έκθεση·

                              δ)

                              τις διευθύνσεις των χώρων κατασκευής και αποθήκευσης καθώς και την ημερομηνία έναρξης της κατασκευής.

            3.3.   Δοκιμή δοχείων

      Ο κοινοποιημένος οργανισμός διεξάγει ή φροντίζει να διεξάγονται έλεγχοι τυχαίων δειγμάτων δοχείων, σε τυχαία διαστήματα που καθορίζει ο ίδιος, προκειμένου να επαληθεύει την ποιότητα των εσωτερικών ελέγχων στο δοχείο, λαμβάνοντας υπόψη, μεταξύ άλλων, την τεχνολογική πολυπλοκότητα των δοχείων και την ποσότητα της παραγωγής. Εξετάζεται κατάλληλο δείγμα των τελικών δοχείων, το οποίο λαμβάνεται επιτόπου από τον κοινοποιημένο οργανισμό πριν από τη διάθεσή του στην αγορά, και διεξάγονται οι ενδεδειγμένες δοκιμές, οι οποίες προσδιορίζονται στα σχετικά μέρη των εναρμονισμένων προτύπων και/ή ισοδύναμες δοκιμές που ορίζονται σε άλλες σχετικές τεχνικές προδιαγραφές, προκειμένου να εξακριβωθεί η συμμόρφωση του δοχείου προς τις σχετικές απαιτήσεις της παρούσας οδηγίας.
      Ο κοινοποιημένος οργανισμός εξασφαλίζει επίσης ότι ο κατασκευαστής ελέγχει πραγματικά τα δοχεία που παράγονται εν σειρά, σύμφωνα με το σημείο 3.2.3 στοιχείο γ).
      Εφόσον ένα δείγμα δεν συμμορφώνεται με το αποδεκτό επίπεδο ποιότητας, ο κοινοποιημένος οργανισμός λαμβάνει τα κατάλληλα μέτρα.
      Προορισμός της εφαρμοστέας διαδικασίας δειγματοληψίας προς έγκριση είναι να προσδιοριστεί εάν η διαδικασία κατασκευής του δοχείου λειτουργεί εντός αποδεκτών ορίων, με σκοπό την εξασφάλιση της συμμόρφωσης του δοχείου.
      Ο κοινοποιημένος οργανισμός παρέχει στο κράτος μέλος που τον αναγνώρισε και, κατόπιν αιτήσεως, στους άλλους κοινοποιημένους οργανισμούς, στα άλλα κράτη μέλη και στην Επιτροπή αντίγραφο της έκθεσης ελέγχου που εκπόνησε.
      Ο κατασκευαστής τοποθετεί, με ευθύνη του κοινοποιημένου οργανισμού, τον αριθμό ταυτοποίησης του κοινοποιημένου οργανισμού κατά τη διάρκεια της διαδικασίας κατασκευής.
      3.4.   Σήμανση CE και δήλωση συμμόρφωσης ΕΕ

                  3.4.1.

                  Ο κατασκευαστής τοποθετεί τη σήμανση CE σε κάθε δοχείο που είναι σύμφωνο προς τον τύπο που περιγράφεται στο πιστοποιητικό εξέτασης τύπου ΕΕ και πληροί τις ισχύουσες απαιτήσεις της παρούσας οδηγίας.

                  3.4.2.

                  Ο κατασκευαστής συντάσσει γραπτή δήλωση συμμόρφωσης ΕΕ για κάθε μοντέλο δοχείου και τη θέτει στη διάθεση των εθνικών αρχών επί 10 έτη από τη διάθεση του δοχείου στην αγορά. Η δήλωση συμμόρφωσης ΕΕ ταυτοποιεί το μοντέλο του δοχείου για το οποίο έχει συνταχθεί.

                  3.4.3.

                  Στις αρμόδιες αρχές διατίθεται, εφόσον το ζητήσουν, αντίγραφο της δήλωσης συμμόρφωσης ΕΕ.

            3.5.   Εξουσιοδοτημένος αντιπρόσωπος

      Οι υποχρεώσεις του κατασκευαστή που καθορίζονται στο σημείο 3.4 είναι δυνατόν να εκπληρώνονται από τον εξουσιοδοτημένο αντιπρόσωπό του, εξ ονόματός του και υπό την ευθύνη του, υπό την προϋπόθεση ότι ορίζονται λεπτομερώς στην εντολή.
      4.   Συμμόρφωση με τον τύπο βάση του εσωτερικόυ έλεγχου παραγωγήσ (Ενότητα Γ)

      4.1.   Η συμμόρφωση προς τον τύπο με βάση τον εσωτερικό έλεγχο παραγωγής είναι το μέρος της διαδικασίας αξιολόγησης της συμμόρφωσης με το οποίο ο κατασκευαστής εκπληρώνει τις υποχρεώσεις που καθορίζονται στα σημεία 4.2 και 4.3 και βεβαιώνει και δηλώνει ότι τα σχετικά δοχεία είναι σύμφωνα προς τον τύπο που περιγράφεται στο πιστοποιητικό εξέτασης τύπου ΕΕ και πληρούν τις απαιτήσεις της παρούσας οδηγίας που εφαρμόζονται σε αυτά.
      4.2.   Κατασκευή

      Ο κατασκευαστής λαμβάνει όλα τα αναγκαία μέτρα ώστε η διαδικασία κατασκευής και η παρακολούθησή της να εξασφαλίζουν τη συμμόρφωση των κατασκευαζόμενων δοχείων προς τον εγκεκριμένο τύπο που περιγράφεται στο πιστοποιητικό εξέτασης τύπου ΕΕ και προς τις απαιτήσεις της παρούσας οδηγίας που ισχύει γι’ αυτά.
      Πριν από την έναρξη της κατασκευής, ο κατασκευαστής παρέχει στον κοινοποιημένο οργανισμό που εξέδωσε το πιστοποιητικό εξέτασης τύπου ΕΕ όλες τις απαραίτητες πληροφορίες, και ιδίως:

                  α)

                  τα πιστοποιητικά που σχετίζονται με τη σωστή εκτίμηση της μεθόδου εργασίας για τη συγκόλληση και των επαγγελματικών τίτλων των συγκολλητών ή χειριστών συγκόλλησης·

                  β)

                  την έκθεση ελέγχου των υλικών που χρησιμοποιούνται για την κατασκευή των τμημάτων και συστατικών στοιχείων που συμβάλλουν στην αντοχή του δοχείου·

                  γ)

                  έκθεση σχετικά με τις εξετάσεις και τις δοκιμές που πραγματοποιούνται·

                  δ)

                  έγγραφο στο οποίο περιγράφονται οι διαδικασίες κατασκευής καθώς και το σύνολο των προκαθορισμένων και συστηματικών μέτρων που εφαρμόστηκαν ώστε να διασφαλίζεται η συμμόρφωση των δοχείων προς τον τύπο που περιγράφεται στο πιστοποιητικό εξέτασης τύπου ΕΕ.
                  Το έγγραφο αυτό περιλαμβάνει:

                              i)

                              περιγραφή των μέσων κατασκευής και εξακρίβωσης που είναι κατάλληλα για την κατασκευή των δοχείων,

                              ii)

                              φάκελο ελέγχου όπου περιγράφονται οι ενδεδειγμένες εξετάσεις και δοκιμές που θα πραγματοποιηθούν κατά τη διάρκεια της κατασκευής καθώς και οι τρόποι και η συχνότητα διεξαγωγής τους,

                              iii)

                              δέσμευση ότι θα ολοκληρωθούν οι εξετάσεις και οι δοκιμές σύμφωνα με τον φάκελο ελέγχου και ότι θα πραγματοποιηθεί υδραυλική δοκιμή ή, μετά από συμφωνία του κράτους μέλους, πνευματική δοκιμή σε πίεση ελέγχου ίση με 1,5 φορές την πίεση υπολογισμού, σε κάθε κατασκευαζόμενο δοχείο· οι εν λόγω εξετάσεις και δοκιμές πραγματοποιούνται υπό την ευθύνη ειδικευμένου προσωπικού ανεξάρτητου απέναντι στις υπηρεσίες που είναι επιφορτισμένες με την παραγωγή και συντάσσεται σχετική έκθεση,

                              iv)

                              τις διευθύνσεις των χώρων κατασκευής και αποθήκευσης καθώς και την ημερομηνία έναρξης της κατασκευής.

            Ο κοινοποιημένος οργανισμός εξετάζει, πριν από την ημερομηνία έναρξης οποιασδήποτε κατασκευής, το εν λόγω έγγραφο, με σκοπό να πιστοποιήσει τη συμμόρφωσή του με το πιστοποιητικό εξέτασης τύπου ΕΕ.
      4.3.   Σήμανση CE και δήλωση συμμόρφωσης ΕΕ

                  4.3.1.

                  Ο κατασκευαστής τοποθετεί τη σήμανση CE σε κάθε δοχείο που είναι σύμφωνο προς τον τύπο που περιγράφεται στο πιστοποιητικό εξέτασης τύπου ΕΕ και πληροί τις ισχύουσες απαιτήσεις της παρούσας οδηγίας.

                  4.3.2.

                  Ο κατασκευαστής συντάσσει γραπτή δήλωση συμμόρφωσης ΕΕ για κάθε μοντέλο δοχείου και τη θέτει στη διάθεση των εθνικών αρχών επί 10 έτη από τη διάθεση του δοχείου στην αγορά. Η δήλωση συμμόρφωσης ΕΕ ταυτοποιεί το μοντέλο του δοχείου για το οποίο έχει συνταχθεί.

                  4.3.3.

                  Στις αρμόδιες αρχές διατίθεται, εφόσον το ζητήσουν, αντίγραφο της δήλωσης συμμόρφωσης ΕΕ.

            4.4.   Εξουσιοδοτημένος αντιπρόσωπος

      Οι υποχρεώσεις του κατασκευαστή που καθορίζονται στο σημείο 4.3 είναι δυνατόν να εκπληρώνονται από τον εξουσιοδοτημένο αντιπρόσωπό του, εξ ονόματός του και υπό την ευθύνη του, υπό την προϋπόθεση ότι ορίζονται λεπτομερώς στην εντολή.

      ΠΑΡΑΡΤΗΜΑ III
      ΕΝΔΕΙΞΕΙΣ, ΣΗΜΕΙΩΜΑ ΟΔΗΓΙΩΝ, ΟΡΙΣΜΟΙ ΚΑΙ ΣΥΜΒΟΛΑ
      1.   Σήμανση CE και ενδειξέισ

                  1.1.

                  Δοχεία με γινόμενο PS × V μεγαλύτερο από 50 bar.L πρέπει να φέρουν τη σήμανση CE που προβλέπεται στο παράρτημα II του κανονισμού (ΕΚ) αριθ. 765/2008 και τα δύο τελευταία ψηφία του έτους επίθεσης της σήμανσης CE.

                  1.2.

                  Τα δοχεία ή οι πινακίδες με τα στοιχεία τους φέρουν τις ακόλουθες τουλάχιστον ενδείξεις:

                              α)

                              τη μέγιστη πίεση χρήσης (PS σε bar)·

                              β)

                              τη μέγιστη θερμοκρασία χρήσης (Tmax σε °C)·

                              γ)

                              την ελάχιστη θερμοκρασία χρήσης (Tmin σε °C)·

                              δ)

                              τη χωρητικότητα του δοχείου (V σε L)·

                              ε)

                              το όνομα, την καταχωρισμένη εμπορική επωνυμία ή το καταχωρισμένο εμπορικό σήμα και τη διεύθυνση του κατασκευαστή·

                              στ)

                              τον τύπο και τα αναγνωριστικά στοιχεία της σειράς ή παρτίδας του δοχείου.

                  1.3.

                  Στις περιπτώσεις που γίνεται χρήση πινακίδας στοιχείων, αυτή σχεδιάζεται κατά τρόπο που να μην επιδέχεται επαναχρησιμοποίηση και διαθέτει ελεύθερο χώρο που επιτρέπει την προσθήκη και άλλων στοιχείων.

            2.   Οδηγίεσ καί πληροφοριεσ ασφάλειασ

      Το σημείωμα οδηγιών περιέχει τις ακόλουθες ενδείξεις:

                  α)

                  τις πληροφορίες που προβλέπονται στο σημείο 1.2, εκτός από τα στοιχεία της σειράς ή παρτίδας του δοχείου·

                  β)

                  την προβλεπόμενη χρήση του δοχείου·

                  γ)

                  τις αναγκαίες συνθήκες συντήρησης και εγκατάστασης ώστε να εξασφαλίζεται η ασφάλεια των δοχείων.

            3.   Ορισμοί και σύμβολα

      3.1.   Ορισμοί

                  α)

                  Η πίεση υπολογισμού «P» είναι η σχετική πίεση που έχει επιλέξει ο κατασκευαστής και που έχει χρησιμοποιηθεί για τον καθορισμό του πάχους των υπό πίεση τμημάτων του δοχείου.

                  β)

                  Η μέγιστη πίεση χρήσης «PS» είναι η μέγιστη σχετική πίεση που μπορεί να ασκηθεί σε κανονικές συνθήκες χρήσης του δοχείου.

                  γ)

                  Η ελάχιστη θερμοκρασία χρήσης Tmin είναι η χαμηλότερη σταθερή θερμοκρασία του τοιχώματος του δοχείου σε κανονικές συνθήκες χρήσης.

                  δ)

                  Η μέγιστη θερμοκρασία χρήσης Tmax είναι η υψηλότερη σταθερή θερμοκρασία του τοιχώματος του δοχείου σε κανονικές συνθήκες χρήσης.

                  ε)

                  Για καθένα από τα ακόλουθα, το όριο ελαστικότητας «ReT» είναι για τη μέγιστη θερμοκρασία χρήσης Tmax:

                              i)

                              είτε η τιμή του ανώτερου ορίου εκροής ReH για υλικό που παρουσιάζει ανώτερο και κατώτερο όριο εκροής,

                              ii)

                              είτε 0,2 % παραμόρφωσης Rp0,2,

                              iii)

                              είτε η τιμή 1,0 % του συμβατικού ορίου παραμόρφωσης Rp1,0 για το μη κεκραμένο αλουμίνιο.

                  στ)

                  Οικογένειες δοχείων:
                  Στην ίδια οικογένεια ανήκουν τα δοχεία που δεν διαφέρουν από το μοντέλο παρά μόνο κατά τη διάμετρο, στον βαθμό που δεν σημειώνεται υπέρβαση των προδιαγραφών του παραρτήματος I σημεία 2.1.1 και 2.1.2 και/ή κατά το μήκος του κυλινδρικού τους μέρους μέσα στα ακόλουθα όρια:

                              i)

                              όταν το μοντέλο αποτελείται, εκτός από τους πυθμένες, από ένα ή περισσότερα κυλινδρικά τμήματα, οι παραλλαγές πρέπει να περιλαμβάνουν ένα τουλάχιστον κυλινδρικό τμήμα,

                              ii)

                              όταν το μοντέλο αποτελείται μόνο από δύο κυρτούς πυθμένες, οι παραλλαγές δεν πρέπει να περιλαμβάνουν κυλινδρικά τμήματα.
                              Οι διακυμάνσεις του μήκους που συνεπάγονται τροποποιήσεις των ανοιγμάτων ή των εισερχομένων στοιχείων πρέπει να περιλαμβάνονται στο σχέδιο κάθε παραλλαγής.

                  ζ)

                  Μια παρτίδα δοχείων αποτελείται το πολύ από 3 000 δοχεία του ίδιου μοντέλου.

                  η)

                  Κατά την έννοια της παρούσας οδηγίας, πρόκειται για κατασκευή εν σειρά αν κατασκευάζονται με συνεχή μέθοδο παραγωγής πολλά δοχεία του ίδιου τύπου, κατά τη διάρκεια ορισμένης χρονικής περιόδου, βάσει κοινού σχεδίου και με τις ίδιες μεθόδους κατασκευής.

                  θ)

                  Έκθεση ελέγχου: έγγραφο με το οποίο ο παραγωγός του υλικού πιστοποιεί ότι τα παραδιδόμενα προϊόντα συμφωνούν με τις προδιαγραφές της παραγγελίας και παρέχει τα αποτελέσματα των δοκιμών του τρέχοντος ελέγχου στο εργοστάσιο, ιδίως όσον αφορά τη χημική σύνθεση και τα μηχανικά χαρακτηριστικά, σε προϊόντα που έχουν κατασκευαστεί με την ίδια διαδικασία όπως στα προσφερόμενα, χωρίς να είναι απαραίτητη η πραγματοποίηση δοκιμών στα παραδιδόμενα προϊόντα.

            3.2.   Σύμβολα

                  A

                  επιμήκυνση μετά τη θραύση (Lo = 5,65√So)

                  %

                  A80 mm

                  επιμήκυνση μετά τη θραύση (Lo = 80 mm)

                  %

                  KCV

                  ενέργεια θραύσης διά κρούσεως

                  J/cm2

                  P

                  πίεση υπολογισμού

                  Bar

                  PS

                  μέγιστη πίεση χρήσης

                  Bar

                  Ph

                  πίεση υδραυλικής δοκιμής ή δοκιμής πεπιεσμένου αέρα

                  Bar

                  Rp0,2

                  0,2 % παραμόρφωση

                  N/mm2

                  ReT

                  όριο ελαστικότητας στη μέγιστη θερμοκρασία χρήσης

                  N/mm2

                  ReH

                  ανώτερο όριο εκροής

                  N/mm2

                  Rm

                  αντοχή εφελκυσμού

                  N/mm2

                  Rm, max

                  μέγιστη αντοχή στον εφελκυσμό

                  N/mm2

                  Rp1,0

                  1,0 % παραμόρφωση

                  N/mm2

                  Tmax

                  μέγιστη θερμοκρασία χρήσης

                  °C

                  Tmin

                  ελάχιστη θερμοκρασία χρήσης

                  °C

                  V

                  χωρητικότητα δοχείου

                  L

      ΠΑΡΑΡΤΗΜΑ IV
      ΔΗΛΩΣΗ ΣΥΜΜΟΡΦΩΣΗΣ ΕΕ (αριθ. ΧΧΧΧ) (1)

                  1.

                  Δοχείο / μοντέλο δοχείου (αριθμός προϊόντος, τύπου, παρτίδας ή σειράς):

                  2.

                  Όνομα και διεύθυνση του κατασκευαστή και, ενδεχομένως, του εξουσιοδοτημένου αντιπροσώπου του:

                  3.

                  Η παρούσα δήλωση συμμόρφωσης εκδίδεται με αποκλειστική ευθύνη του κατασκευαστή.

                  4.

                  Στόχος της δήλωσης (ταυτοποίηση του δοχείου που επιτρέπει την ιχνηλασιμότητα: όταν είναι αναγκαίο για την ταυτοποίηση του δοχείου, μπορεί να περιλαμβάνει εικόνα):

                  5.

                  Ο στόχος της δήλωσης που περιγράφεται παραπάνω είναι σύμφωνος με τη σχετική ενωσιακή νομοθεσία εναρμόνισης:

                  6.

                  Μνεία των σχετικών εναρμονισμένων προτύπων που χρησιμοποιήθηκαν ή μνεία των λοιπών τεχνικών προδιαγραφών σε σχέση με τις οποίες δηλώνεται η συμμόρφωση:

                  7.

                  Ο κοινοποιημένος οργανισμός … (ονομασία, αριθμός) … πραγματοποίησε … (περιγραφή της παρέμβασης) … και χορήγησε το πιστοποιητικό:

                  8.

                  Συμπληρωματικές πληροφορίες:
                  Υπογραφή για λογαριασμό και εξ ονόματος:
                  (τόπος και ημερομηνία έκδοσης):
                  (όνομα, θέση) (υπογραφή):

         (1)  Ο κατασκευαστής μπορεί, προαιρετικά, να δώσει αριθμό στη δήλωση συμμόρφωσης.

      ΠΑΡΑΡΤΗΜΑ V
      ΜΕΡΟΣ A

         Καταργούμενη οδηγία με τις τροποποιήσεις της

         (που αναφέρεται στο άρθρο 43)

                  Οδηγία 2009/105/ΕΚ του Ευρωπαϊκού Κοινοβουλίου και του Συμβουλίου
                  (ΕΕ L 264 της 8.10.2009, σ. 12)

                  Κανονισμός (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου
                  (ΕΕ L 316 της 14.11.2012, σ. 12)

                  Μόνο το στοιχείο ι) του άρθρου 26 παράγραφος 1

            ΜΕΡΟΣ B

         Προθεσμίες μεταφοράς στο εθνικό δίκαιο και ημερομηνίες έναρξης ισχύος των οδηγιών που ορίζονται στο παράρτημα IV μέρος Β της οδηγίας 2009/105/ΕΚ

         (που αναφέρονται στο άρθρο 43)

                  Οδηγία

                  Προθεσμία για τη μεταφορά

                  Ημερομηνία έναρξης ισχύος

                  87/404/ΕΟΚ

                  31 Δεκεμβρίου 1989

                  1η Ιουλίου 1990 (1)

                  90/488/ΕΟΚ

                  1η Ιουλίου 1991

                  —

                  93/68/ΕΟΚ

                  30 Ιουνίου 1994

                  1η Ιανουαρίου 1995 (2)

         (1)  Σύμφωνα με το τρίτο εδάφιο του άρθρου 18 παράγραφος 2 της οδηγίας 87/404/ΕΟΚ, τα κράτη μέλη επιτρέπουν, για τη χρονική περίοδο μέχρι την 1η Ιουλίου 1992, τη διάθεση στην αγορά και/ή τη χρησιμοποίηση των δοχείων που είναι σύμφωνα με τις εθνικές τους κανονιστικές διατάξεις που ίσχυαν πριν από την 1η Ιουλίου 1990.

         (2)  Σύμφωνα με το άρθρο 14 παράγραφος 2 της οδηγίας 93/68/ΕΟΚ, τα κράτη μέλη επιτρέπουν έως την 1η Ιανουαρίου 1997 τη διάθεση στην αγορά και τη λειτουργία των προϊόντων που είναι σύμφωνα με το καθεστώς σήμανσης που ίσχυε πριν από την 1η Ιανουαρίου 1995.

      ΠΑΡΑΡΤΗΜΑ VI
      ΠΙΝΑΚΑΣ ΑΝΤΙΣΤΟΙΧΙΑΣ

                  Οδηγία 2009/105/ΕΚ

                  Παρούσα οδηγία

                  Άρθρο 1 παράγραφος 1

                  Άρθρο 1 παράγραφος 1 εισαγωγικό μέρος

                  Άρθρο 1 παράγραφος 2

                  Άρθρο 1 παράγραφος 2

                  Άρθρο 1 παράγραφος 3 στοιχείο α)

                  Άρθρο 1 παράγραφος 1 στοιχεία α) έως ε)

                  Άρθρο 1 παράγραφος 3 στοιχείο β)

                  —

                  Άρθρο 2

                  Άρθρο 3

                  —

                  Άρθρο 2

                  Άρθρο 3

                  Άρθρο 4

                  Άρθρο 4

                  Άρθρο 5

                  —

                  Άρθρο 6

                  —

                  Άρθρο 7

                  —

                  Άρθρο 8

                  —

                  Άρθρο 9

                  —

                  Άρθρο 10

                  —

                  Άρθρο 11

                  —

                  Άρθρο 12

                  Άρθρο 5

                  —

                  Άρθρο 6

                  —

                  Άρθρο 7

                  —

                  Άρθρο 8

                  —

                  —

                  Άρθρο 13

                  Άρθρο 9

                  —

                  Άρθρο 10

                  —

                  Άρθρο 11 παράγραφοι 1 και 2

                  —

                  Άρθρο 11 παράγραφος 3

                  Παράρτημα II σημείο 2.3

                  Άρθρο 12

                  —

                  Άρθρο 13 παράγραφος 1

                  Παράρτημα II σημείο 3.2.1

                  Άρθρο 13 παράγραφος 2

                  Παράρτημα II σημείο 3.2.2

                  Άρθρο 13 παράγραφος 3

                  —

                  Άρθρο 14

                  —

                  —

                  Άρθρο 14

                  —

                  Άρθρο 15

                  —

                  Άρθρο 16

                  —

                  Άρθρο 17

                  —

                  Άρθρο 18

                  —

                  Άρθρο 19

                  —

                  Άρθρο 20

                  —

                  Άρθρο 21

                  —

                  Άρθρο 22

                  —

                  Άρθρο 23

                  —

                  Άρθρο 24

                  —

                  Άρθρο 25

                  —

                  Άρθρο 26

                  —

                  Άρθρο 27

                  —

                  Άρθρο 28

                  —

                  Άρθρο 29

                  —

                  Άρθρο 30

                  —

                  Άρθρο 31

                  —

                  Άρθρο 32

                  —

                  Άρθρο 33

                  Άρθρο 15

                  —

                  Άρθρο 16

                  —

                  Άρθρο 17

                  —

                  —

                  Άρθρο 34

                  —

                  Άρθρο 35

                  —

                  Άρθρο 36

                  —

                  Άρθρο 37

                  —

                  Άρθρο 38

                  —

                  Άρθρο 39

                  —

                  Άρθρο 40

                  —

                  Άρθρο 41

                  Άρθρο 18

                  Άρθρο 42 παράγραφος 2

                  —

                  Άρθρο 42 παράγραφος 1

                  Άρθρο 19

                  Άρθρο 43

                  Άρθρο 20

                  Άρθρο 44

                  Άρθρο 21

                  Άρθρο 45

                  Παράρτημα I

                  Παράρτημα I

                  —

                  Παράρτημα II

                  Παράρτημα II σημεία 1, 2 και 4

                  Παράρτημα III

                  Παράρτημα II σημείο 3

                  Παράρτημα II σημείο 1.3 στοιχείο γ), σημεία 2.2 και 3.2.2 και σημείο 4.2 στοιχεία α), β) και γ)

                  Παράρτημα III

                  —

                  —

                  Παράρτημα IV

                  Παράρτημα IV

                  Παράρτημα V

                  Παράρτημα V

                  Παράρτημα VI

      ΔΗΛΩΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
      Το Ευρωπαϊκό Κοινοβούλιο θεωρεί ότι οι συνεδριάσεις επιτροπών μπορούν να θεωρηθούν «επιτροπές επιτροπολογίας» κατά την έννοια του παραρτήματος Ι της συμφωνίας-πλαισίου για τις σχέσεις μεταξύ του Ευρωπαϊκού Κοινοβουλίου και της Ευρωπαϊκής Επιτροπής μόνο όταν και εφόσον σε αυτές συζητιούνται εκτελεστικές πράξεις κατά την έννοια του κανονισμού (ΕΕ) αριθ. 182/2011. Έτσι, οι συνεδριάσεις επιτροπών εμπίπτουν στο πεδίο εφαρμογής του σημείου 15 της συμφωνίας-πλαισίου όταν και στο μέτρο που σε αυτές συζητιούνται άλλα θέματα.